Lapikoan egindako txokolate beroa eskaintzen dute Txokolateixian - Oñati - Goiena.eus\nLapikoan egindako txokolate beroa eskaintzen dute Txokolateixian\nOihana Elortza 2018-02-01 10:10\nTxokolateixiako Anton Azpiazu, Oihana Diaz eta Ane Astigarraga txokolate beroa hartzen (Argazkia: MG)\n"Lehengo moduan dago eginda, lapikoan, eta ohituta gaudenarekin konparatuz kakao gehiago eta azukre gutxiago du; oso zapore ona", azaldu du Anton Azpiazuk. Maiatza bitartean eskainiko dute Txokolateixian, euro baten. Datorren urtean piperrekin egindako txokolatea izango dute.\nOhiko txokolate tableta, trufa eta bonboiez gain, egindako txokolate beroa ere badute Oñatiko Txokolateixian. "Lapikoan egindakoa da, lehen egiten zen moduan, eta bero beroa zerbitzatzen dugu hemen. Sartu eta eskatu baino ez da egin behar", dio Txokolateixiako arduradun Anton Azpiazuk.\nLapikoan egin eta bero mantentzen dute txokolatea. "Askotan probatzeko ematen diegu sartzen direnei eta edalontzia ez botatzeko eskatzen diegu. Gehienei gustatzen zaie probatutakoa eta orduan bai, orduan goraino betetzen diegu edalontzia txokolatez eta euro bat kobratu", dio Azpiazuk.\nBere esanetan txokolatea gustuko dutenak asko apreziatu dute egindakoa: "Egia da normalean hartzen duguna dultzeagoa dela. Honek kakao gehiago du eta azukre gutxiago, baina zaporea sekulakoa da".\nTxokolateixiara doan edonork du aukera egindako txokolatea eskatzeko. "Eta euren iritzia jakin gurako nuke. Nik ematen ditut txokolatearen gaineko azalpenak eta bere historia kontatzeko gertu egoten naiz, baina gustatzen zait hona datorren jendeak pentsatzen duena jakitea, entzutea. Azken finean txokolatea bizia da, eta denon kolaborazioarekin atera diezaiokegu probetxua. Oso garrantzitsua da bisitariekin sortzen den hartu-eman hori", azaldu du maestro txokolateroak.\nPozik dago Azpiazu Txokolateixiak orain arte egin duen ibilbidearekin. "Joan den urtean ere jende asko etorri zen eta ondo erantzun zuen jendeak. Ez nuen espero, egia esan, jendeak horrenbeste kontu esatea txokolateari buruz, euren esperientziei, gustuei, ohiturei... buruz eta horrek asko pozten nau", adierazi du Anton Azpiazuk.\nIzozkia eta piperrak\nBurua beti martxan izaten duen horietakoa da Azpiazu eta egindako txokolatea zerbitzatzearekin batera ideia berriak ditu buruan. Horietako bat da, esaterako, izozkia eskaintzea: "Txokolate beroa maiatzera bitartean izango dugu hemen eta gero izozkia izatea gurako nuke, baina ez dut hau bezain erraza ikusten. Ez dut gura marka komertzial handiekin egitea baizik eta hemengo batekin Oñatikoa, Euskal Herrikoa. Bertako esnearekin lana egiten duena... Horri izozkia zelan hotza mantendu eta nola eskaini pentsatu beharko nuke".\nHori baino egingarriagoa ikusten du piperrekin egindako txokolatea salgai jartzea. Datorren urterako egin gura du hori Azpiazuk: "Gatzarekin ere egiten dugu eta piperrarekin probatu gura dut orain. Tolosako Rafael Gorrotxategik egindako piper-opilak izan ditugu orain hemen salgai eta dena jan arte ez zitzaion piper gusturik hartzen. Horrelakoa izango litzateke piperrekin egindako txokolatea ere".


| Elena Irureta: “Beti pentsatu izan dut nire lana kasualitate hutsa zela, ez zela betiko izango”euskaljakintza\nBy Izaro Romero on 2012(e)ko maiatzak 7 in elkarrizketak, solasean\nIzaro eta Lierni gara eta Elena Iruretari elkarrizketa egitea erabaki genuen unetik, buruari buelta dezente eman behar izan genizkion jarraian irakurriko dituzuen galdera interesgarri eta, Maitek berak eskatu lez, dokumentatuak sortu ahal izateko. Izan ere, hasieratik argi izan genuen elkarrizketak originala behar zuela izan, baina interesgarria aldi berean. Autoa abiatzea zertxobait kosta zitzaigula aitortu beharra daukagu, baina behin lehenengo galdera idatzirik, ezin izan genuen gelditu. Guztia prest genuela-eta Elenari deitu genion berriz, hitzordurako data zehazteko xedez.\nHorrela, neguko egun hotz eta euritsu horietako batean abiatu ginen Zumaiarantz. Kostaldera hurbiltzeaz batera eguraldiak hobera egingo ote zuen esperantza ez zen bete. Halere, kirioak dantzan genituen unea gerturatzen ari zen heinean, eta hau aski izan zen berotzeko, irratiko musikak giroa bizitzen zigun bitartean. Zumaiara sartzeaz batera, Lierniren osabaren hotelean egin genuen geldialdi bizkor bat, honek Elena ezagutzen baitzuen. Berak gidatu gintuen Elena Iruretaren landetxeraino. Leku zoragarria. Itsasoa urdin ikusten zen. Berehalakoan ireki zigun atea Elenak. Unetxo bat itxaron genuen egongelan hura telefonoz ingelesez hizketan entzuten genuen bitartean, seguruenik bezeroren bat izango zen. Segituan etorri zitzaigun bueltan, eta eskuzabalik hartu gintuen bere etxean. Elkarrizketarako lekua hautatu eta guztia prestatu genuen, bitarte horretan sekulako hitz-jarioa erakutsi zigun aktoresak. Giro adeitsu eta lasai hartan ekin genion elkarrizketari.\nEgun on, Elena. Kaixo, guapas.\nEuskal aktorea, Zumaian jaioa eta, jakina, interpretazioaren munduan denetik egindakoa, hots, mundu horretako puntu kardinal oro ukitutakoa, nola antzerkian hala telebistan ikus baitezakegu bera. Nolanahi ere, azken honi esker da famatu, Euskal Herrian bere izena Bi eta bat, Jaun ta jabe edo Martin bezalako produkzioetan parte hartu izanagatik ezagutzen baitugu gehiengook. Halere, Elena Iruretak ibilbide luzea dauka atzetik, eta, hain zuzen ere, hau sakondu nahi izan dugu elkarrizketa honen bitartez. Hortaz, lehenik eta behin eskerrak eman nahi genizkizuke gurekin egoteko tarte bat hartu izangatik, jakin badakigu eta oso lanpetuta zabiltzala azkenaldian. Oraintxe bertan ez zuek uste bezainbeste. Hemen, etxean, oporretan gaude (landetxeari erreferentzia eginez), eta, bestela, proiektu batzuk izan baditugu, baina oraintxe, oraintxe Madrilen telesaio bat bukatu berri dut eta lasai nabil; beraz, lasai hartu.\nOrduan, zure baimenarekin, elkarrizketari ekingo diogu. Nahi duzuenean.\nHasteko, atzera begiratu bat botatzea gustatuko litzaiguke; izan ere, horren ibilbide luzea eta gero, gogoratzen al zara hasierako egun haiez? Nolakoa zen 20 urteko Elena Irureta? Bada, noski gogoratzen naizela! Azken batean, honetan hasi nintzenean, pixka bat kasualitatez izan zen, nik ez baitut inoiz horrelako bokaziorik izan. Niri askotan esaten didate: â€˜Noiz nabaritu zenuen horrelako zaletasuna zenuela?â€™. Eta ni beti horrela geratzen naiz, oraindik ere ez baitakit zein bokazio daukadan! Zera esan nahi dut, niri gauza asko egitea gustatuko litzaidake, ez dakit, esate baterako… Beno, ez dizuet esango, gauza pila gustatzen zaizkit eta! Gertatzen dena zera da, ni eskolan oso gaizki ibili nintzen, eta, orduan, arte ederrak egitea gustatuko zitzaidala erabaki nuen; oraindik hor dirau istorioak, baina bueno… Azkenean, Madrilera joan nintzen Artes y Oficios eskola batera eta urtebete besterik ez nuen egin. Handik Londresera joan nintzen, beste urtebete egin nuen han. Handik bueltan ez nekien nondik nora jo, egia esan. Aurretik dentista batekin lan egin nuen hemen, Zumaian, eta gero, bueltatu nintzenean, bada, ez nekien zer egin eta nire izebaren dendan laguntzen hasi nintzen, honek altzariak saltzen zituen eta. Orduan zabaldu zuten antzerki eskola Donostian eta hara jo nuen. Zera pentsatzen nuen: â€˜Ea hortik…â€™\nHasi ginen han, eskolan, eta oso ondo hasi ere, lehenengo promozioan. Gerora, promozio horretatik hamabi geratu ginen ikasgela batean, sei mutil eta sei neska. Hiru urte eman genituen han eta izugarri ondo pasa genuen. Zumaiako hiru ginen taldean: Kandido Uranga, Inazio Tolosa eta ni. Patxi Santamaria ere gurekin izan genuen, eta hura Zarautzen hartu eta hantxe ibiltzen ginen, joan eta etorri. Antzerki eskolako azkenengo urtean muntaiak egiteari ekin genion. Lehena, oker ez banago, Arlekino, bi nagusiren zerbitzaria (1983) izan genuen, zuzendaria italiarra zelarik, Ferruccio Soleri, eta muntaia handi bat egin zen. Honen ostean, antzerkiaren barruan ere, Troiarrak (1983), eta besteren bat ere bai Luis Iturrirekin. Harrezkero jada lanean hasi ginen, eta orain arte; izan ere, lan batek bestera eramaten zaitu!\nBehin eskolatik irten ginenean, Aizpea Goenaga eta biok Txirri, Mirri eta Txiribitonekin lan egiten hasi ginen, papertxo txikiak egiten, eta oso gustura; urtetan ibili izan gara eurekin, beti oso gustura, inondik ere. Eurek beraien produkzio enpresa zuten, eta zerbait idatzi edo egin nahi ote genuen galdetu ziguten. Guk eskaintza hura onartu eta programa batzuk egin ere egin genituen. Hau da hau izan zen horietako bat. Horrekin hasi ginen eta saio saritua izan zen Madrilen. Eta horrela, bata bestearen atzetik.\nEneko Olasagasti, Carlos Zabala… Nire kide hauekin guztiekin beste telesaio bat egiten hasi nintzen. Bi eta batekin hasi ginen eta, zuek seguruenik ez zarete gogoratuko, dagoeneko hogei urtetik gora izango dira eta hura egin genuenetik, baina oso ezaguna egin zen; izan ere, Joselontxo (Jose Ramon Soroiz) eta bertako hiru pertsonaia ziren, tira, oso… Arrakasta izan zuen, eta telesaio honekin denboraldi batzuk egin genituen. Tartean beste gauza batzuk ere egin ditut, antzerkia… Bata bestearen atzetik joan da orain arte. Ez dakit, pentsatzen dut: â€˜Ai ama, ez dit denborarik emango, ez dit denborarik emango beste gauza batzuk egiteko!’. Baina, bueno, hemen nabil.\nAntzerki mundua aipatu duzu oraintxe bertan. Askotan esaten da antzerkian ez dagoela etorkizunik; mundu hori guk baino hobeto ezagutzen duzu. Beharrezkoa al da telebistan eta zinean adinako sustapena eta laguntza? Bai, noski. Beti esan da antzerkiarekin ez dagoela bizitzerik, eta benetan zaila da. Baina ni bizi izan naiz. Halere, aipatzen ari naizen gauzak aspaldiko kontuak dira. Ni gogoratzen naiz nola ezer izan ez eta Kontxu eta biok, Kontxu Odriozola, zerbait idazten jarri ginela. Hemengo kontuekin Ama begira ezazu egin genuen, eta herriz herri hasi ginen. Oso muntaia txikia zen, zera, Mikel Garmendia eta Jose Ramon Soroizekin batera, laurok hasi ginen. Guk geuk guztia muntatu, desmuntatu, kamioia kargatu, eszenografia jarri… Normalean, gainera, kalean edo frontoietan edo edozein lekutan! Gogoan dut, ez dakit Errezil inguruan izan ote zen, zero azpiko tenperaturak eta gu han, bainujantzian, pertsonaiak egiten. Nik jada ezin nuen gehiago, hotzak, eta galtzerdiak bainujantziaren gainetik jarri nituen! Ezin nuen jasan, izan ere. Eta kamiseta azpitik; noski, gero disimulatzeko â€˜Fresko egiten du Benidormen, eta nik kamiseta badaezpada ere jarri dut!â€™. Ai ene! Anekdotak.\nLan asko egin izan dugu, gertatzen dena da orain gauza askoz ere zailago dagoela, emanaldi gutxi ateratzen dira eta. Dagoeneko lau urte badira nik ez dudala antzerkirik egiten, baina lagunak nola dabiltzan jakinda, larri ikusten dut kontua, oso larri.\nZuzendari lanetan ere aritu zara, 1993an DÃºplex telesailaren ardura hartu baitzenuen. Nolako esperientzia izan zen? Ba al duzu errepikatzeko asmorik? Aizpearekin batera, bestela, nik bakarrik ez nukeen lan hura hartuko. Eta ez, errepikatzeko asmorik ez, ez baitut balio horretarako; zuzentzeko ez dut balio, oso letxe txarra baitaukat. Gainera, ni neu konturatzen naiz oso urduri jartzen naizela eta ez naizela gauza, eta eskerrak Aizpea Goenagarekin egin nuela hura. Aizpea benetan oso langile eta oso zuzendari ona da, eta berak badaki nola atera jendeari berea eta nola egin behar den guztia. Pazientzia ikaragarria du. Nik ez daukat. Ni etsita ibiltzen nintzen. Ai ama! Baina ez aktoreekin, aktoreak oso jende jatorra ziren eta primeran egiten zuen bakoitzak bere lana, lanarekin berarekin baizik. Izan ere, zuzentzea lan handia da eta jende asko dago eszenatoki batean, eta dena zuzendu beharra eta errealizazioak egin beharra… Niretzat hura guztia, latza. Eneko, Aizpea, Olatz Beobide eta jende hau lana lasai eta ondo egiten dabil. horregatik, chapeau. Nik ezin dut, ez dut balio.\nArgi dago jendeak Martin telesailari esker ezagutzen zaituela gehienbat. Zer suposatu du honek zure bizitzan? Bueno, ez du uste hori benetan egia denik. Zenbat urte dira Martin egin zela, zazpi edo zortzi? Ez dakit, baina aurretik beste telesaio oso ezagun batzuk egin izan dira Euskal Telebistan, Bi eta bat, esate baterako. Honekin denboraldi ugari egon ginen eta Jose Ramon, esaterako, oraindik Joselontxo da. Zera esan nahi dut, harrezkero oso ezaguna egin zen telesaio hura. Eta gero bestea, Jaun ta jabe, Jose Ramon berriro ere lehendakaria zela bertan. Eta Martin hauetako azkena da, egin genuen azkena. Orduan, ez dut uste. Lehendik datorren zerbait da. Pertsona berdinek egin genuen, bai Ane Gabarain, bai Jose Ramon Soroiz, hau beti protagonista, eta baita ni ere, eta askotan gu biok bikote modura jarri gaituzte, senar-emazte bezala. Baina, esan bezala, Martin hirugarrena izan da, aurretik ere egon dira beste telesaio ezagunak.\nEuskarazko hauetatik aparte, El Comisario telesaio arrakastatsuaz gain, Telecincoko Felipe y Letizia telefilmean parte hartu duzu. Nola suertatu zitzaizun azken eskaintza hau Telecinco bezalako prentsa arrosan oinarritutako telebista kate batetik? Horiek produkzio enpresak izaten dira, hau da, niri telebistak ez dit inoiz deitu ezertarako. Beti dago produkzio enpresa bat, eta horrek saltzen du egindako lana kate batera edo bestera. Niri Felipe y Letizia telefilmerako orain dela 15 bat urte El Comisarion lan egin zuen zuzendariak deitu zidan. Zuzendariak, katalana, oso tipo jatorra, esan zidan lan hori egin behar zuela eta nik pertsonaia bat egitea nahi zuela. Egia esan, ez nekien ze pertsonaia zen; izan ere, hasiera batean esan zidan nik lanean parte hartzea nahi zuela, baina aurrerago esango zidala nik antzeztu beharreko pertsonaia. Azkenean oso pertsonaia motza izan zen, bi eguneko lana.\nNon jarriko ote duten, Telecincon edo Antena3en edo, niri berdin zait. El Comisario, esate baterako, Telecincon jarri izan dute 11 urtez, eta niri berdin zait han edo hemen. Nire lanak ez dauka zerikusirik jartzen duten katearekin. Normalean programak zer audientzia daukan ikusita, jarraituko duzu lanean edo ez, edo programa hori moztuko dute edo ez, ikusten duen jende kopuruaren arabera. Edonola ere, ze katetan jarriko duten niri berdin zait.\nZure ustez, nondik dator lan hauen arrakasta, Telecincoko hauena, alegia? Ez dakit, ez dakit. Nik jakingo banu eta jendeak jakingo balu nondik datorren arrakasta, gauza arrakastatsuak besterik ez lituzkete egingo; azken batean, hori da kontua, programak arrakasta izatea eta lanean jarraitzea. Momentua izango da, El Comisario egin zenean ez baitzen horrelako programarik, poliziekin eta hau eta bestearekin.\nHasiera batean telesail hau komedia zen. Hiru bat kapitulu edo grabatu genituen eta moztu egin zuten orduan. Kateak moztu zuen esanez ez zuela bide horretatik funtzionatzen eta beste bira bat eman behar zitzaiola telesailari. Hilabete edo egon ginen lanik ezean, eta gero berriz hasi ziren zeharo beste kontu ezberdin batekin. Hasieran, gainera, alde batetik komisaria zegoen eta beste aldetik, familiako kontuak. Gero, pixkanaka-pixkanaka, aldatzen joan zen gidoia eta komisariako kontuak eta kasuak besterik ez ziren gelditu. Orduan, pertsonaia batzuk kendu egin zituzten eta gero eta paper gutxiago zeuden. Dena den, denbora luzean mantendu izan da eta alderdi horretatik ondo, lana izan dugu.\nAsturiaseko printzesaren amaren azalean sartu zara arestian aipatutako produkzioan. Hau pertsonaia esanguratsua da, baina interpretatu dituzun guztien artean ba al duzu baten bat besteak baino gogokoago? Ni ez naiz bihurtzen pertsonaia hori; beraz, niri berdin zait pertsonaia bat edo bestea egitea. Zuzendariak momentu horretan zehazki zer eskatzen duen eta zer nahi duen jakiten ahalegintzen naiz eta gero eginahalak egiten ditut hori lortzeko. Demagun orain polizia dela eta aurrekoa moja. Hori mozorro bat da. Pertsonaia bat egin behar baduzu hori da egin behar duzuna, hau da, moja, polizia edo orain, esaterako, andere zahar baten papera egin dut. Hori ez zait hainbeste gustatzen, ez zaharra izateagatik, ileorde bat eraman behar izanagatik… A zer komeriak! Ordu eta piko behar zuten hura jartzeko. Ile naturala zen, oso luzea, ezin zuten moztu eta motoak egin behar ziren. Are gehiago, nire ilea aurrealdean zuritu behar zuten kanpora ateratzeko eta ile guztia itsatsita neraman. Hori bai zela benetan jasangaitza! Adibidez, goizeko zazpiak aldera ileordea jarri eta ezin nuen mugitu; izan ere, hemen (buruaren atzealdean) hogei bat urkila jarrita nituen eta burua mugitzean urkila guztiak txaka eta txaka eta txaka barrura sartzen ziren. Alde horretatik deserosoa zen, baina besterik ez. Normalean, horrelako gauza bat egiterakoan, kalean eman behar dituzu ordu asko zain. Horrelako kontuekin baldin bazabiltza, ezin duzu ez taberna batera joan ezer hartzera, ez kuluxka bat bota ileordea ezin delako ukitu. Horrelako kontuak… Bestela, berdin da pertsonaia bat edo beste egitea, agian, bat bestea baino gusturago egingo duzu, baina ez pertsonaia aldetik, idatzita dagoen modua eta kontatzen duenaren aldetik. Pertsonaia batzuk zure gustukoak dira, beste batzuk ez hainbeste eta beste batzuk batere ez. Baina, tira, hori da kontua; lana da.\nZure ibilbidean zehar jende garrantzitsuarekin lan egiteko aukera izan duzu, hala nola, Pilar Bardem, Antonio Resines, Imanol Arias, Ane Igartiburu edo MarivÃ Bilbao. Anekdota bitxiren bat ba al duzu gurekin partekatzeko?\nEgia esan ez. Ez dakit, orain ez zait bat ere bururatzen… normalean zure lagunekin edo zure lankideekin gertatzen zaizkizunak. Horiekin esate baterako, Pilar Bardemekin Hermanasen edo Ane Igartibururekin orain dela bi edo hiru urte pelikula bat elkarrekin egin genuen, eta oso emakume jatorra da, oso jatorra eta oso lankide ona, eta besteak ere bai. Nik ez daukat ezer esaterik, zeren eta lanera zoazenean lana egitera joaten zara, ez lagunak egitera, eta ni beti lana bukatu eta handik etxera joaten naiz, zuek bezala. Azken batean, lanean ari zarenean lanean ari zara.\nNik zortea izan dut, nik beti esan izan dut zorte ikaragarria izan dudala, beti lankide benetan on-onak izan ditut. Alde horretatik, entzuten dudanean â€˜ez dakit zeinek hau egin zidan…â€™ niri alderantziz gertatu zait; laguntza behar izan dudanean beti han izan dut eta jendea oso-oso ondo portatu izan da beti nirekin. Horregatik ez dut zer esanik inorengatik. Beti oso jende jatorrarekin lan egin izan dut egia esan. Ez daukat zer esanik inorengatik, benetan.\nHainbeste lanen ostean, ezer berririk egiteko gogorik?\nBai, noski. Orain niri gehien gustatuko litzaidakeena Euskal Telebistan lan egitea da; izan ere, urte askotan egin izan dut lan bertan eta beti oso gustura eta lagunen artean egon izan naiz. Gertatzen dena da ez dagoela dirurik eta duela 8 urtetik hona edo -beno, ez dakit 8 urte izango diren, baina 5 behintzat bai- ez didate ezer eskaini. Askotan deitzen didate, baina elkarrizketak egiteko izaten da eta niri ez zaizkit gustatzen, zuekin ari naizelako, baina niri ez zaizkit batere gustatzen elkarrizketak. Ez zait gustatzen nitaz hitz egitea, are gutxiago Euskal Telebistan baldin bada, eta askotan deitu didate esanez â€˜ondo pasako dugu!â€™. Ondo pasa nik lagunekin kalean, baina Euskal Telebistan ni han jarri eta bota, eta bota nire buruaz hitz egiten, nik nahiago ezetz. Ez Euskal Telebistan eta ez inon, e, baina beno (barrez).\nZure eguneroko fazeta ez da hain ezaguna, baina egun landetxe bat daramazu. Nola lortzen da bi lanak era arrakastatsuan konbinatzea?\nBai, guk gelak alokatzen ditugu; baita gosariak eman ere. Tira, nik hau orain dela hamaika urte eta erdi muntatu nuen; bai, 2000. urtean zabaldu genuen hau. Beti izan nuen horrelako zerbait egiteko gogoa, izan ere, beti pentsatu izan dut, lehen esan dizuedan bezala, nire lana kasualitate hutsa zela eta momentuz hor nengoela, baina ez zela betiko izango eta beste zerbait bilatu behar nuela. Hau zabaldu nuen eta, bada, ilusio handiarekin, eta hor ari gara, ia hamaika urte eta lanean jarraitzen dugu, jo eta fuego. Bai, orain neguan itxi egiten dut, bestela urte oso, oso, oso, osoa hemen lanean ematea oso nekagarria da.\nAzkenik, zure ibilbide profesional eta pertsonalari izenburu bat jarri beharko bazenio, zein izango litzateke? Hara, hor harrapatu nauzue. Ez dakit, ez dizuet ezer esango, astakeria bat izango baita. Ez dakit, ez dut inoiz horrelakorik pentsatu.\nBueno, bada, hortxe utziko dugu. Hortaz, pasa gaitezen beste atal batera; izan ere, badakigu Telecincoko Pasapalabra saioan parte hartutakoa zarela behin edo behin, eta, kasualitatez, guk euskaljakintzan badugu honen euskarazko bertsioa, HitzaPasa izenekoa. Hortaz, ondorengo jolas hau proposatu nahi genizuke. Ea zer moduz moldatzen zaren!\nA: Elena Iruretak egin zuen lehenengo filma: Axut.\nD: 1993an zuzendu zenuen produkzioa: Bai, DÃºplex.\nL: El Comisario telesaioko pertsonaia: Laura.\nM: Martinen emazte xelebrea ETBko telesail arrakastatsuan: Martin eta Marta.\nR: Felipe y Letizia telefilmeko zure pertsonaiaren abizena: Nola zen? Rocasolano.\nZ: Elena Iruretaren jaioterria: Bai, Zumaia da hori!\nOso ondo moldatu zara HitzaPasan, ea orain kate motzean nola aritzen zaren:\nZer duzu gustukoago, komedia ala misterioa? Niri komedia asko gustatzen zait, baina tokatzen zaidan testuaren arabera, misteriozko zerbait gustuko baldin badut, bada, misterioa. Segun eta zer komedia eta zer misterioko kontu den!\nPelikula bat ikusi ala egin? Egin, noski; nire lana da! Eta pelikula eta zinea ere pila bat gustatzen zaizkit.\nTabernaria, Martinen eta Los Misterios de Lauran bezala, ala polizia? Edozer gauza.\nBada, oso ondo, honekin amaitutzat emango dugu elkarrizketa. Oso ondo.\nEskerrik asko berriro ere guri tarte hau eskaintzeagatik. Zuei.\nMintzoaren jardunean, hitz eta pitz, denbora brastakoan pasa zitzaigun, konturatu ere egin gabe ia. Hogeita hamar minutu eskaini zizkigun Elenak, eta fin asko aritu zen elkarrizketa osoan zehar nola gure galderei erantzuten hala ariketa ezberdinetan. Zumaiarrarekin izan genuen hartu-emana, ordea, ez zen bere horretan geratu gurekin eraman genituen kamera eta abarrak txukun-txukun jasotzeaz amaitu genuenenean, ez horixe. Izan ere, elkarrizketa amaitzeaz batera, hizketaldi informala nagusitu zen, eta Elenak bere burua pantaila handi nahiz txikian ikusteari dion beldurraren inguruan hitz egin zigun. Hori gutxi balitz, abegikor zabaldu zizkigun bere landetxeko ateak; horren adeitsu agertu zitzaigun, ezen bere etxeko txokorik goxoenak pertsonalki erakutsi baitzizkigun, kolore eta originaltasunez jantziriko dekorazioa nagusi zelarik bertan. Benetan eskertzen dizugu une oro erakutsi zenigun adeitasuna eta gertutasuna, Elena, bihotz-bihotzez. Zorterik onena opa dizugu etorkizunean. Esker mila, enegarren aldiz.\nAbout Izaro Romero\nView all posts by Izaro Romero →\nelkarrizketak, irureta, solasean\nOndoan behar zaitut


DonostiaEuskaraz.eus - Josafat\nHaranburu Altuna, LuisKutxa Fundazioa, 2007 Antzerkia\nJosafateko zelaian jokatzen da munduaren azken eguneko auzi finala. Bertan epaitzen dira Garibai, Larramendi, Axular, Chao, Santakrutz apaiza, Mirande, Jose Migel Barandiaran, Aresti eta beste zenbait euskaldun ospetsu. Tartean dira Mari neskatoa eta Hiriko bere laguna Narzisorekin batera. Dante Alighieriren laguntzarekin San Migel Arkangelua arduratzen da epaiketaz.\nEz da Euskal Herria epaitzen, euskaldunak baizik, zeren gizon bakoitza da historiaren erantzule eta ez Herriaren aurpegi lausotua.\n(San Migel bakarrik ageri da eszenan. Ordenagailu baten aurrean ari da lanean eta bere pantaila pertsonalean ikusten diren irudiak, eszenarioko pantaila erraldoian ere ikusten dira. Munduaren akabera adierazten doten imajinak ageri dira. Sumendien erupzioak, lur jausiak, suteak eta hondakinak nonnahi eta gorpuak han-hemenka barreiatuak. Carmina Burana-ren musika entzun daiteke imajinen lagungarri. San Migel txunditurik ageri da bere monologoa burutzerakoan).\nSAN MIGEL: Kaput! Amaitu da guztia! Akabo! Izorratu da dena! Nork esan hain gutxi iraungo zuenik? Gizadiak ez du milaka urte gutxi baizik iraun. Motza izan da gizonen historia. Gizona sortua izan zenean, dohain guztiak zituen bere esku, baina ez du jakin bere abaguneak kudeatzen. Gizonari emana zitzaion munduko gobernua, baina ez du jakin anarkia eta hondamendia sortzen baizik. Ai ene! Kainek bere anaia Abel hil zuenetik beldur nintzen gizonaren etorkizunaz, orduan pentsatu nuen guztia konponduko zela eta hilketa hura behingo zorte behingo okerra zela soilik, baina oker nengoen... gizonak ez du bere hurkoa maite, gizonak otsoaren moduan jokatzen du beste gizonekin. Ez da posible izan munduaren eta gizadiaren garapena. Jaungoikoak utzia zuen gizonaren esku munduaren etorkizuna, honek ez du jakin ordea mundua bere onera ekartzen. Ez du jakin bere Jainkoaren deseinua burutzen. (Aireportuetan eman ohi dicen antzeko oharrak entzuten dira eta San Migelek eten egingo du istante batez bere monologoa). Bukatu da, bai, gizadiaren ibilera eta iritsi da ordua munduaren epaiketa egiteko. Azken judizioaren eguna da eta hemen bilduko da gizadi guztia Josafateko zelai honetan. Zelaiak ez du mugarik ez luzean eta ez zabalean, izadi osoa kabitzen da zelai honetan eta mundu guztia hemen dago zain, azken judizioaren zain. (DANTE dator eszenara). Egun luzea izango da gaurkoa, amaierarik gabeko eguna, baina bakoitzak erdietsiko du azkenik bere lansaria. Zerua edo infernua bakoitzak daramatza bere baitan, baina heldu da eguna munduak jakin dezan zein den bakoitzaren aurpegia.\nDANTE: Agur, Migel! Zer moduz! (Elkarri eskua luzatuaz). SAN MIGEL: Agur, Dante! Poeta guztietan garaiena agurtzen dut zugan!\nDANTE: Zer egiten duzu hain goibel eta triste?\nSAN MIGEL: Ez da tristura, pena baizik. Nik, eta nik bezala zerutar guztiok, uste genuen gizonen mundua zeru bilakatuko zela lurbiraren baitan. Zeruaren pareko izango zela lurraren zortea, baina gizonak ez du jakin edo eta ez du nahi izan gauzak bere onera ekartzea eta munduan zeru berri bat eraikitzea. Pena daukat burutu gabeko bideaz, pena dut gizonaren itsumenaz eta batez ere pena ematen dit hoberik merezi zuen gizon askoren lanak eta desirak. Baina bukatu da guztia eta zeru bilakatu behar zena, infernu suertatu da eta gizonak ez du merezi bere akabera baizik. Etorri da ordua gauzak bere tokian jartzeko eta gizon bakoitzari merezi duena emateko. Heldu da Azken Judizioaren ordua.\nDANTE: Horrela da bai, San Migel, baina ez dakit zertarako deitu nauzun.\nSAN MIGEL: Zu, Dante Alighieri, aditua zara zeru eta infernuko gauzetan eta zure iritzia jakin nahi dudalako hots egin dizut.\nDANTE: Nire eskuetan dagoena, pozik egingo dut, baina ez ahaztu neroni ere epaitua izango naizela. Baina, zure esanetara nago; Arkanjeluen buru zarenez esan besterik ez duzu eta nik ahalik eta hoberen egingo dut.\nSAN MIGEL: Ez nuen besterik espero zuregandik, Dante. Estimatuko dizut benetan nire zereginean laguntzen badidazu. Gizon gehienei buruz gauzak garbi daude eta ez da espero arazo berezirik, baina badaude zenbait kasu arreta berezia eskatzen dutenak eta horretan lagungarri izango zait zu bezalako adituen iritzia. Esan dezagun, Dante, peritaje lan bat eskatzen dizudala. zeru eta infernuetako bidaiari eta kronista zarenez, ezagutzen dituzu gizonen gaitz, neke eta bekatu guztiak eta zure iritzia baliagarri izanen zaigu.\nDANTE: Ondo da San Migel, baina zeintzuk dira aparteko kasu horiek? Nor dira Azken judizio honetan tribunal berezia behar dutenak?\nSAN MIGEL: Bakar batzuk dira, euskaldunak eta antzeko beste zenbaitzuk.\nDANTE: Euskaldunak, diozu?\nSAN MIGEL: Bai, Euskal Herriko biztanleaz ari naiz. Pirineotako magalean zegoen herri hartaz. Herri txikia zen baina makina bat buruhauste emanak dira.\nDANTE: Kezkaturik nabari zaitut, San Migel.\nSAN MIGEL: Ez dakit kezka edo eta beste zerbait ote den. Beharbada lotsa ere sentitzen dut; norbaitek adarra jo balit bezala sentitzen naiz.\nDANTE: Ez dut ezer ulertzen.\nSAN MIGEL: Begira, Dante, bi dira arrazoiak nire desosegua eragiten dutenak. Batetik euskaldunak Euskal Herriko Patroi izendatu ninduten eta bestetik jende hau ez da oso jende normala, izan ere berak diotenez Jainkoaren herri hautatua omen da. Euskal Herriko zaindaria naizenez, euskaldungoaren zeruko enbaxadoretzat hartu naute.\nDANTE: Euskal Herriko patroia, beraz... Ja! Jaa! Ez dago gaizki: San Migel Aingeru abertzalea! (Irri egiten du Dantek) Ederki harrapatu zaituzte. Ez dira ez edonor euskaldun horiek.\nSAN MIGEL: Nik ez diot graziarik ikusten. Gauza ez da brometarako, Dante. Nik zer egitea nahi duzu? Ezin agertuko nintzen lurrera nire patronazkoa ukatzeko... Gainera, eta guztia esateko, bazen han Euskal Herrian txoko aparta bat oso gogoko nuena. Aralar mendian niri eskainia zuten oso toki polita eta azken batean euskaldunak edo ez, aingeruok ere badugu geure bihotza. Hala ere egia diozu bai, edonor ez direla esatean.\nDANTE: Orain oroitzen naiz nire komeria euskara ere itzuli zutela. Oroitzen naiz, bai, Onaindia eta Agirre izeneko bi euskaldunek nire Jainkotiar Komeria euskaraz jarri zutela. Nik ez dakit euskararik, baina infernuko pasarteetan ondo zetorkion euskararen doinua bertako egoera bortitzari. Baina gauzarik bitxiena herri hautatuaren kontu hori da.\nSAN MIGEL: Horrela da bai. Baten ordez bi arazo ditugu. Juduak batetik eta euskaldunak bestetik, bi herriek eskatzen dute tratamendu berezia Jainkoak hautaturiko herriak direnaren istorioarekin.\nDANTE: Israelen kontua gauza jakina da, baina euskaldunena ez nekien nik.\nSAN MIGEL: Noski, beraiek omen dira Jainkoaren herri hautatua eta maitatua.\nDANTE: Nik dakidanez Jainkoarentzat herri guztiak dira berdinak... zeren Jainkoarentzako ez dago ez herririk eta ez naziorik. Jainkoarentzat gizonak daude eta ez bestetik.\nSAN MIGEL: Ondo ari zara, Dante. Jainkoarentzat pertsonak daude baina ez multzoak eta kolektiboak. Norbanakoak epaitzen dira Josafateko tribunal honetan eta ez herriak. Hargatik nago aztoraturik, euskaldunen ustetan ni bere patroi izanik, beraien abokatu ere izatea nahi dutenez.\nDANTE: Ulertzen dut Orain zure desosegua. Izan ere konpromiso ederrean jarri zaituzte...\nSAN MIGEL: Hori da gutxienekoa. Benetan itxurarik ez duena Herri Hautatuaren kontu hori da. Zergatik hautatu behar zuen Jainkoak herri bat eta ez bestea. Gizon guztiak dira berdinak Jainkoarentzat. Benetan harrokeria ustela da beste herrien gainetik hobetsi nahi izate hori.\nDANTE: Harrokeria eroa, bai. Israeldarrena ezagutzen nuen, baina euskaldunena gauza berria egiten zait. Zerk eragin die uste hori?\nSAN MIGEL: Hizkuntzaren kontua dela uste dut. Ez dakit badakizun baina euskara oso hizkuntza bitxia eta berezia omen da. Bere ingurunean ez omen zegoen antzeko beste hizkuntzarik. Benetan hizkuntza isolatu baten aurrean gaude, nonbait. Hizkuntza berezia eta bakana izateak bere edade zaharra adierazten du eta horri bueltak emanaz zenbait Paradisuko hizkuntza zela esatera heldu da. Astarloa izeneko astakilo batek esana da hori. Paradisuko hizkuntza omen... eta beraz, aingeruen hizkuntza. Halako harrokeriarik, gero!\nDANTE: Hori da, hori, irudimena. Poetarik handienari ez zitzaion horrelakorik otuko.\nSAN MIGEL: Egia diozu, baina kontu hauek guztiak ez dira inozoak, zeren hortik hasi eta gauzak urrutiegi joan ziren. Hizkuntza zerutiarra duen herriak, herri hautatua izan behar du nahi eta nahi ez. Gainera, hizkuntza horretan mintzatzen direnak ez dira besteak bezalakoak... zerutiarrak dira halakoak... eta horrela eromenaren baitan amaitu arte.\nDANTE: Ondo diozu: eromena. Eta gauzak behingoz garbian jartzeko unea heldu da. Garai honetan egiaren denbora iritsi da. Guztia geldituko da argi eta garbi eta bakoitzak jakingo du zein den bere zortea. (Tronpeta, atabal eta txalaparta hots handiak entzuten dira). Hau da han zarata. Hildako bat ere piztuko luke harrabots honek.\nSAN MIGEL: Heldu da garaia. Denbora da gizon guztiak iratzartzekoa. Betor Jaungoikoaren loria! Egin bedi argia eta jakin bedi egia! (Haendelen «Mesías» entzun daiteke iluna egiten den bi tartean).


Jon Rahm 2021 albisteak: Barrikako golf-jokalari euskaldunaren azken ordukoa | EiTB Gai interesgarriak\n1 / 7\tHurrengoa\nJon Rahmek lehen postuan jarraitzen du, nahiz eta azken emaitzak onak izan ez\nDustin Johnson eta Collin Morikawa estatubatuarrak bigarren eta hirugarren dira, hurrenez hurren.\nBizkaitarrak ezin izan du irauli lehen jardunaldian izandako emaitza eskasa eta 74 kolperekin amaitu du eguna; txapelketa osoa kontuan izanda, parraren gaindik 10 kolpe eginda.\nJon Rahm baikor azaldu da Andaluziako Mastersari gaizki ekin dion arren\nJon Rahm euskal golflariak ez dio ondo ekin Andaluziako Mastersari; liderrarekiko 11 kolpera geratu da. Parraren gaindik zazpi kolperekin amaitu du lehen jardunaldia. Ondoren, adierazpenak egin ditu, gaztelaniaz.\nJon Rahm, garaipenetik urrun Madrilen\nHamazazpigarren amaitu du, baina nahiz eta emaitza txarra izan txalo artean agurtu dute Barrikako golf-jokalaria. Rafa Cabrera Bellok irabazi du txapelketa.\nEspainiako Irekia hirugarrenez irabaztea geroz eta zailago Jon Rahmentzat\nBarrikako golf-jokalaria hamabosgarren dago 192 kolperekin (-11); gaur hiru 'bogey' eta 'bogey bikoitz' bat egin du.\nRahm bigarren postuan kokatuta da, Besseling liderrarengandik kolpe bakarrera\nBarrikako golflariak 67 kolpeko txartela sinatu du (-4), eta -12rekin jarri da guztira. Lorenzo-Verak eta Otaeguik, biak -4rekin, aurrera egitea lortu dute, eta asteburuan jokatzeko eskubidea eskuratu dute.\nJon Rahm, hirugarren Espainiako Irekiaren hasierako jardunaldian\nGolf jokalari bizkaitarrak 63 kolpe (-8) behar izan ditu ibilbidea osatzeko, Ross McGowan britainiarrak baino bi kolpe gehiago (-10). Azken horrek zelaiaren marka berria ezarri du.\nJon Rahm garaipen gosez itzuli da Europara\nJon Rahm Madrilen da Espainiako Irekia irabazteko xedearekin. Bera izan da hasiera-ekitaldiko izar nagusia, munduko sailkapeneko lehen postua bere denez. Barrikako golf jokalaria EITBrekin izan da.\nRahmek hirugarrenez irabazi nahi du Espainiako Opena\nJon Rahm Madrilen da eta bertako Irekia irabazteko prest. Bera izan da hasiera-ekitaldiko izar nagusia. Barrikako golf jokalaria EITBrekin izan da.\nEstatu Batuetako taldeak erabateko nagusitasunez bereganatu du Ryder Cup txapelketa\nAmerikarrek jipoi handia eman diete europarrei 19 eta 9ko emaitzarekin, inoizko alderik handiena formatu honetan jokatzen dutenetik.\nAEBren jipoia Europari\nUstekabekorik ez Ryder Cupen. Ameriketako Estatu Batuak hasi eta buka nagusi izan dira eta 19 eta 9 gainditu dute Europa, egungo formatuarekin jokatzen denetik, inoizko alde handiena.\nRahmek eta Garciak irabazi egin dute berriro ere, baina Estatu Batuetako taldeak gertu du garaipena (11-5)\nEuropako taldeko bikoteak hirugarren garaipena lortu du. Hala ere, Estatu Batuetako taldeak 3,5 puntura du Ryder Cup-eko garaipena.\nBeste mirari bat behar du Europak Ryder Cup txapelketan\nJon Rahmek eta Sergio Garciak bikote zinez aparta osatu badute ere, Ryder Cup txapelketa Estatu Batuetan geratuko da. Etxeko selekzioa 11 eta 5 aurretik doa, txapelketa bukatzeko jardunaldi bakarra falta dela.\nRahmek eta Garciak garaipena lortu dute, baina Estatu Batuetako taldeak bere aldea handiagotu du (9-3)\nBikoteak partidako margailuari buelta eman behar izan dio Brooks Koepka eta Daniel Berger garaitzeko. Hala ere, Estatu Batuetako taldeak irabazten jarraitzen du eta gertu du Ryder Cup-eko garaipena.\nRahmek beste puntu erdi bat lortu du Europarentzat, baina AEBk agintzen du\n20 puntu geratzen dira jokoan eta Europak zaila du emaitzari buelta ematea.\nEuropako taldeak Green Bay Packers taldea omendu du\nRyder Cup txapelketako Europako taldeak Green Bay Packersi omenaldia egin dio taldearen kolore berdeak jantziz, txapelketaren atarian. Ryder Cupe txapelketan, Europako eta Amerikako Estatu Batuetako taldeak lehiatuko dira.\nRahm, gaixo, Fortine Txapelketatik at\nBarrikakoak urdaileko mina izan du eta ez du lehen kanporaketa gainditu\nPGAko urteko jokalaririk onena izendatu dute Jon Rahm\nMunduko sailkapenean lehen postuan dagoen Barrikako golflariak lehen aldiz jaso du sari hori.\nJon Rahmek kolpe bakar batera izan du garaipena FedEx Cup txapelketan\nPatrick Cantlayk irabazi du, baina Barrikakoak munduko onena izaten jarraituko du.\nCantlay, garaile; Rahm kolpe batera gelditu da Atlantan\nEstatubatuarrak zirkuitu amerikarra irabazi du. Jon Rahm amaierara arte lehiatu eta kolpe bakarrera gelditu zen azkenean. Barrikakoak munduko sailkapenaren goialdean segitzen du.\nRahm bigarren da sailkapenean, Cantlayrengandik bi kolpera\nAEBko Atlantan jokatzen ari da Championship Tourra. Barrikako golf jokalariak ondo hasi du txapelketa.\nCantlay, garaile; Rahm, bederatzigarren\nBikain hasi zuen lehiaketa lehen egunean Barrikakoak, lider jarrita, baina azkenean atzera egin du sailkapenean.\nCantlay, onena BMW Championship txapelketan\nPatrick Cantlay estatubatuarrak irabazi du PGA Tourreko BMW Championship txapelketa. Jon Rahmek bederatzigarren amaitu du.\nRahm, BMW Championshipseko lider, beste bi golflarirekin batera\nIrlandako Rory McIlroy eta AEBko Sam Burns dira Barrikako golf-jokalariarekin lehen postuan daudenak 64 kolperekin (-8).\nJon Rahm, hirugarren The Northern Trust txapelketan\nFinau estatubatuarrak erdietsi du garaipena Smithekin zuen berdinketa azken zulo batean hautsi eta gero.\nFinau izan da garaile Northern Trust torneoan\nJon Rahmek hirugarren egin du. Txapelketa hasiera bikaina izan zuen Barrikakoak, baina azkenean bi kolpera amaitu du. Tony Finau estatubatuarrak irabazi du Jersey Cityn.\nHenri urakanak Jersey Cityko torneoa atzeratu du, Rahm lidergoan dela\nIgandean atsedena hartu eta astelehenean ekingo diote The Northern Trusteko lehiaketari.\nJon Rahm Smithekin batera lidertzan, azken jardunaldiaren esperoan\nJon Rahmek Northern Trust txapelketako lidertzari eutsi dio, Cameron Smithekin berdinduta. Txapelketa bihar da bukatzekoa, baldin eta eguraldiak uzten badu.\nRahm eta Thomas, lidergoan\nBarrikako golf-jokalariak oso ondo hasi du AEBko Jersey Cityko torneoa 8 kolpe par azpitik eginda.\nJon Rahmen erakustaldia Northern Trustenen\nRahmek zalantzak ditu Jokoen aurreko positiboaren inguruan\nBritish openean 3. egin zuenetik, Barrikakoak ez du gehiago jokatu. Tokioko jokoetan aritu behar zuen, baina ezin, positibo eman zuen eta. Rahmek ezbaian jarri du bigarren positibo hori.\nPartaidetza zabala izango du euskal kirolak Tokioko Olinpiar Jokoetan. 33 kirolari izango dira, guztira, 14 espezialitatetan banatuta.\nBata bestearen atzetik egindako hiru PCR test gainditu behar zituen Tokion egon ahal izateko, eta hirugarrenean atzeman diote kutsatuta dagoela.\n32 euskal herritar lehiatuko dira Olinpiar Jokoetan\nHorietako 22, gainera, estreinakoz arituko dira. Maialen Chourraut, Mikel Oyarzabal eta Jon Rham dira ezagunenak. Guztira, 14 espezialiatetan lehiatuko dira.\nJon Rahmek lehen postua berreskuratu du\nBritish Openean lortutako hirugarren postuari esker munduko sailkapenean agintzen du berriro Barrikakoak.\nCollin Morikawa estatubatuarrak irabazi du The Open txapelketa\nJon Rahmek munduko rankingeko lidertza berreskuratu du British Openean. Morikawa estatubatuarrak irabazi du urteko azken txapelketa handia parraren azpitik 15 kolpeko txartela aurkeztuta.\nJon Rahm: ''Oso gustora sentitu naiz''\nJon Rahm golflariak jardunaldi ona izan du eta, 64 kolperekin, 62 postu irabazi ditu British Openeko bigarren jardunaldian. Jatorrizkoa: Gaztelaniaz.\nJon Rahmek hasiera eskasa eman dio British Openari\nUrteko azkeneko Grand Slamean hasiera txarra izan du Jon Rahmek. Parraren gaindik kolpe batekin amaitu du lehen itzulia. Louis Oosthuizen's da lehen liderra; parraren azpitik 6 kolperekin amaitu du.\nRahmek Britainia Handiko Irekia irabaztea du helburu\nGolfeko Britainia Handiko Irekia ostegunean hasiko da eta Jon Rahmek garaipena lortu nahi du. Adierazpenak egin ditu prentsaurrekoan.\nAuzitegi Nazionalak Barcenas eta PP kondenatu ditu, Genovako egoitzaren erreforma B kutxarekin ordaintzeagatik\nBarcenasek auzitegian berretsi du Rajoyk gainsoldatak jaso zituela\nB kutxaren epaimahaiak ez du onartu Barcenasen eta Rajoyren arteko aurrez aurrekoa\nEsperanza Aguirreri 60.000 euroz beteriko gutunazala eman ziola esan du Barcenasek\nBarcenasek dio Rajoyk suntsitu zituela B kutxako paperak\nSei urteko kartzela zigorra ezarri diote Basauriko entrenatzaile ohiari haur bati abusuak egitea egotzita\nBarçak entrenatzaile kargutik kendu du Ronald Koeman\nPrezioek 1992tik izandako urte arteko igoerarik handiena izan dute urrian, % 5,5\nLangabeziak gora egin du Hego Euskal Herrian, 3.000 langabe gehiagorekin hirugarren hiruhilekoan\nBronkiolitis akutuaren kasuak bikoiztu egin dira urrian Euskadin\nPolemika eta guzti onartu du Legebiltzarrak Kontu Epaitegian sartzeko gehiengoak indartzen dituen legea\nOsasunak puntu bat eskuratu du Real Madrilen aurka, defentsan lan bikaina eginda\nBeste Bat Berritzen deialdia: 1,5 milioi euro zuzeneko arteak eta zinema sustatzeko


Lotuneak » Irakurketa sustatzeko erakundeak\nGaltzagorri Elkartea 1990ean sortu zen. Bi helburu nagusi dituela esan genezake: haur eta gazteen irakurzaletasuna bultzatzea eta euskarazko haur eta gazte literaturasustatu eta ezagutaraztea. Elkartean, hortaz, literaturgintza mota horrekin harremana duen edonork har dezake parte: idazle eta ilustratzaileek, ipuin kontalariek, irakasleek, bibliotekariek, itzultzaileek, liburu saltzaileek,... haur eta gazte literaturzale den edonork.\nGuztiarekin, ez dira hor agortzen Galtzagorri Elkartearen jarduerak, jakina denez, OEPLI erakundean (Organización Española para el libro infantil y juvenil) euskal ordezkaritza bere gain hartzen baitu. Hau dela eta, Espainia mailan antolatzen diren lehiaketetan (Lazarillo sarietan, dela Haur eta Gazte Literaturako Sari Nazionalean) euskal hautagaiak proposatzen ditugu. Horrekin batera, nazioartean haur eta gazte literaturan entzute handiena duen IBBY erakundeak kaleratzen duen Ohorezko Zerrendarako nahiz Andersen sarietarako ere euskal idazle/ilustratzaile/itzultzaileak proposatzen ditu Galtzagorrik.\nUrteetako ibilbidean hainbat ekimen finkatu dira Galtzagorriren jardunean. Horregatik, Galtzagorrik urtero hainbat egitasmo antolatu eta sortzen ditu, hala nola areto literarioak, irakurketa mintegia, HGLaren inguruko ikastaro eta topaketak eta irakurzaletasuna sustatzeko egitasmoak. Azken hauen artean urtero burutzen diren hauexek leudeke:\n- Liburu Gaztea: DBHko ikasleei zuzenduriko Literatur Lehiaketa.\n- Liburuen Altxorra/Liburu Ibiltariak: Haur eta Lehen Hezkuntzako ikasleen geletatik etengabe bidaiatzen dabilen liburu mailegu zerbitzu berezia.\n- Bularretik Mintzora: 0-6 urte bitarteko haurren irakurtzeko zaletasuna sustatzeko kanpaina. Horretarako, beren inguruan dauden helduak (guraso, hezitzaile eta irakasleak) formatzea da honen helburua.\nArgitalpenei dagokionez, Galtzagorrik urtean bitan argitaratzen du Behinola, Haur etaGazte Literaturari eskainitako euskarazko aldizkari bakarra. Bertan, artikulu eta erreportajeetaz gain, liburuen iruzkin literarioak biltzen dira. Bestalde, Galtzagorrik Euskarazko Haur eta Gazte Literaturako Idazleen Katalogoa du plazaratuta.\nHaurrentzako produktuen artean, urtero irakurketa agenda bat burutzen du non ilustratzaile ezberdinen marrazkiak agertzen diren urtero; egutegi literarioak ere sortu ditu Bizkaiko hainbat Udalekin lankidetzan. Azken urteetan sortutako areto literarioekin batera haur poesia biltzen duen CDa eta ikus-entzunezko hiru material ere sortu ditu: Jonasen beldurra, Animaliek hizketan zekiten garaian eta Paperean Hegan euskal ilustratzaileen lanak biltzen dituen DVDak.\nBestalde, Bularretik MIntzora kanpainaren baitan Bularretik Mintzora eta Sasi Guztien Gainetik CD-liburuak sortu ditugu. Batak zein besteak helduek entzun, ikasi eta umeekin erabiltzeko ereduak biltzen dituzte.


ETXEBIZITZETAN ENERGIA BERRIZTAGARRIAK EZARTZEKO - Aktualitatea - Ingurumena\nEnergia Argitu on-line\nETXEBIZITZETAN ENERGIA BERRIZTAGARRIAK EZARTZEKO\nEnergia Argitu programaren helburua da energia kontsumoa bultzatzea, bereziki energia elektrikoa, modu erraz eta sinplean, etxeetara, dendetara eta enpresa txikiei zuzendutako tresnen bidez. Helburua da energia urrakortasuna eta pobrezia prebenitzea eta murriztea, eta energia berriztagarriak sustatzea.\nAsensio: “Argituk beharrezko ezagutzak eta tresnak ematen dizkie herritarrei, Gipuzkoak eredu energetikoaren aldaketan aurrera egin dezan, bai etxebizitzen sektorean, bai mugikortasunean. Energia-eraginkortasuna hobetuz, elektrizitate-kontsumoa murriztuz eta gure mugikortasuna birpentsatuz, gizarte-eragin handia lortzen dugu energia-pobreziaren aurkako borrokan”.\nGipuzkoako Foru Aldundiko Ingurumen eta Obra Hidraulikoetako Departamentuak, Energia Argitu programaren baitan, etxebizitzetan energia berriztagarriak ezartzeko aukeren inguruan informatzeko ON-LINE tailerra antolatu du azaroak 20an, 18:00etan.\nPrograma hau Gipuzkoako Foru Aldundiko Ingurumen Sailak 2017az geroztik garatu duen ekintza plana da. Dagoeneko 1100 gipuzkoar baino gehiagotara iritsi da, lurraldeko udalerrietan egindako 105 presentziazko tailerren bidez. Helburua da energia elektrikoaren kontsumoa modu erraz eta errazean murriztea, etxeetako, dendetako eta lurraldeko enpresa txikietako tresnen bidez. Helburu nagusia eraginkortasun energetikoa eta urrakortasuna eta pobrezia energetikoa prebenitzea eta murriztea da.\nJosé Ignacio Asensio Ingurumen diputatuak gogorarazi duenez, Argik beharrezko ezagutzak eta tresnak ematen dizkie herritarrei, Gipuzkoak eredu energetikoaren aldaketan aurrera egin dezan, bai etxebizitzen sektorean bai mugikortasunean. Energia-eraginkortasuna hobetuz, elektrizitate-kontsumoa murriztuz eta gure mugikortasuna birpentsatuz, gizarte-eragin handia lortzen dugu energia-pobreziaren aurkako borrokan”\nDonostian, 2020ko azaroaren 16an.


Giza biologia lizentziatura ikasketei buruzko informazioa nahiko nuke(non dagoen, sarrera, asignaturak...) milesker — Unibertsitatea.Net\nGiza biologia lizentziatura ikasketei buruzko informazioa nahiko nuke(non dagoen, sarrera, asignaturak...) milesker\nUnibertsitatea.net Iparrorratza Zerbitzua - 2008/04/29\nGaur egun Giza Biologia lizentziatura titulazioa ez da eskaintzen Euskal Herrian.\nEuskal Herrian, giza biologia gaia Biologia lizentziaturaren hainbat ikasgaitan lantzen da eta Osasun zientzietako titulazio guztietan (Medikuntza, Farmazia, Elikadura, Erizaintza, Psikologia..), biologia ikasgaia ematen da. Hauetako askotan gizakiari lotutako gaiak jorratzen dira era zabalago batean.\nEuskal Herritik kanpo, Katalunian, Pompeu Fabra Unibertsitateko Osasun eta Bizitzaren Zientzien Fakultatean egin dezakezu Giza Biologia lizentziatura. Ikasketa hauei buruzko informazio gehiago (sarrera, ikasgaiak, eta abar) helbide honetan ere aurkitu dezakezu.\nGiza Biologia titulazioa egiteko bi bide jarraitu ditzakezu:\nBiologia lizentziaturaren lehenengo zikloa Euskal Herrian egin eta ondoren Giza Biologia titulazioaren bigarren zikloa Pompeu Fabra unibertsitatean egin.\nTitulazio osoa Pompeu Fabra unibertsitatean egin.\nLehenengo bidea aukeratzen baduzu, bigarren zikloa egin behar duzun unibertsitatearekin harremanetan jartzea gomendatzen dizugu. Horrela informazio ziurra eskuratuko duzu (zeintzuk diren bigarren ziklora sartzeko baldintzak, hezkuntza osagarriak egin behar diren ala ez eta beste). Euskal Herrian Biologia lizentziatura bi unibertsitatetan egin dezakezu:\nUPV/EHU, Zientzia eta Teknologia Fakultatea.\nNafarroako Unibertsitatea, Zientzien Fakultatea.\nBeste aukera bat, Biologia lizentziatura egitea eta ondoren Giza Biologiari buruzko graduondoko bat egitea litzateke. Graduondoko ugari daude Gizakia eta Biologiari lotuta, Neurozientziak, genetika, ikerkuntza eta abar. Informazio gehiagorako begiratu hemen.\nGure aholkua, Giza Biologiaren gaia lantzeko aukera guztiak aztertzea da. Sartu unibertsitate guztietako web guneetan eta ikusi ea zelako eskaintza duten, irakasgaiak, edukiak, kredituak, espezialitateak...\nInteresgarriak iruditzen zaizkizun unibertsitateak bisitatzea ere gomendatzen dizugu, ea inguruak gustatzen zaizkizun aztertzeko, ikasgelak, bizimodu akademikoa...


Appleren pegatina adimentsuak, gauzak ez galtzeko tresna berria — Gaztezulo\nAppleren pegatina adimentsuak, gauzak ez galtzeko tresna berria\nAppleren pegatina adimentsuak, gauzak ez galtzeko tresna berria Poltsa, giltzak, diru-zorroa, maskota... hemendik aurrera non dauden jakiteko aukera izango duzu Iphonearekin. https://www.gaztezulo.eus/albisteak/appleren-pegatina-adimentsuak-gauzak-ez-galtzeko-tresna-berria https://www.gaztezulo.eus/albisteak/appleren-pegatina-adimentsuak-gauzak-ez-galtzeko-tresna-berria/@@download/image/AirTags-1024x755.jpg\nPoltsa, giltzak, diru-zorroa, maskota... hemendik aurrera non dauden jakiteko aukera izango duzu Iphonearekin.\nGailu berri bat prestatzen dabil Apple, oraingoan, etengabe galtzen ditugun objektu horiek aurkitu ala behin eta berriro ihes egiten digun maskota topatzeko helburuarekin. AirTags izena dute, eta pegatina sinpleak dirudite; hauek galdu hori dugun gauza horretan itsatsi besterik ez dugu egin behar, ondoren kokapena Iphone mugikorraren bitartez topatzeko. Dirudienez, Iphone 13 berriarekin batera eskuragarri izango dira Airtags delakoak; beta bertsioan dagoeneko frogatu dituzte.\nTeknologia mota hau ez da berria; Tile izeneko gailuek antzeko funtzioa betetzen dute, nahiz eta pegatina bat baino handiagoak diren, eta Samsung-en Smart Tags-ek ere berdin funtzionatzen du. Appleren berritasuna, gailua pegatina soil batean bihurtzea da, pisurik gabekoa, jartzeko erraza eta iraunkorra. Adituen arabera, martxoan kaleratu dezakete produktu berri hau.


Aurrekoa Abenduak 10 Ostirala Hurrengoa\nAbenduak 10 • 19:30 • Imanol Larzabal Aretoa (Lugaritz K.E.) (Antiguo-Ibaeta) Musika\nTenpora Tolosaldean sorturiko taldea da. Ibilbide luzeko bost musikari hauek 2012an proiektua martxan jarri zutenetik, hiru album luze kaleratu dituzte. Izaera eklektikoko taldea dugu tenpora. Taldeko partaideek, estilo eta joera ezberdineko hainbat proiektutan hartzen dute parte, eta honek, nola ez, berebiziko arrastoa uzten du euren musikan.\nEstilo eta sentsibilitate gehiketa honek nortasun propio eta berezia eman dio taldeari hasiera-hasieratik. Zuzenekoetan, bereziki, arrastoa uzten duen nortasuna. Talde sailkaezina da, etengabeko bilakaeran dagoena, eta, era berean, bere soinuaren esentzia mantentzeko gai dena. Dena den, kantuak pop-a eta jazz-a artean sortu, eta elektronika eta rock progresiboa bezalako eremuetan murgiltzen direla diote adituek. Proposamenaren kalitatea, zuzenekoen indarra eta kantuetan borborka ageri den sentsibilitatea, batetik; eta, bestetik, taldearen sendotasuna eta elegantzia dira entzulego eta kritikariek gehien goraipatu dituzten ezaugarriak.\nOrain, Aitor Etxebarria ekoizpenean lagun dutela, euren lan berria aurkeztera datoz: 'Berriro asma nazazu'. Taldearen sendotasuna berriz ere agerian uzten duen disko aparta.\nAbenduak 10 • 21:00 • Dabadaba (Egia) Musika\nDuela urtebete Zugzwang argitaratu zuten (euren estudioko seigarren lana) eszenatokietan aurkezteko gogo biziz. Euskal Herrian bi kontzertu eman eta munduan zehar bira egin ondoren, 2020ko udaberrian isildu ziren...\nGeldialdian zehar, Willis Drummondek formatua aldatu du eta Vincent Bestaven "Botibol" gehitu dute bere ahots, gitarra eta teklatuekin. Beste ikuspuntu batetik landu dituzte abestiak, eta orain zuen aurrean jotzeko unea iritsi da, azkenean!\nAbenduak 10 • 19:00 • Ernest Lluch K.E. (Amara) Antzerkia eta Dantza\nAndrezaharraren manifestua jatorriz Mari Luz Estebanen poesia liburua da. Orain, Metrokoadroka kolektiboarekin elkarlanean, oholtza gainerako moldaketa egin du.\nAbenduak 10 • 19:30 • Tomasene K.E. (Altza-Larratxo) Kultura +\nXabier Amurizak eta Agus Barandiaranek "Koplariak koplari" hitzaldi musikatua eskainiko dute. "Koplariak koplari" emanaldian Xabier Amurizak, azken hamarkadetan batutako kopla zaharrak eta oraintsu sortutako kopla berriak aurkeztu eta kantatuko ditu.\nBideo-emanaldia eta lehiaketa\nAbenduak 10 • 18:30 • Etxarriene (Martutene) Euskara +\nGaztelekuko gazteek egindako bideo lehiaketaren emanaldia\nEgunean Behin-eko sari banaketa


2014ko La Platako Euskal Aste Nazionalaren logoa\nLa Plata, Argentina. Hilabete inguru falta da 2014ko Euskal Argentinar Aste Nazionalerako eta La Platako Euzko Etxea-ko lagunak erabat murgilduta daude jaiaren antolaketan. Eta nahiz eta EuskalKultura.com-ek ardietsi ahal izan duen programa behin-behinekoa izan, ekintza nagusien datuak (ordutegia eta lekua) egiaztatuta daude jadanik. Aurtengo Aste Nazionaleko aktibitate nagusiak, asteburuan, azaroaren 7an hasiko dira, goizean, Eusko Legebiltzarrean ordezkaritza daukaten alderdi politikoak bilduko dituen mahainguru batekin eta hilaren 9an bukatuko, agur bazkariarekin.\nLarunbata, azaroaren 1a\n-10etatik 15etara, Hockey Topaketa/ Haurren Futbola. Lekua: Las Banderitas Kirol Zelaia\n-18:30etan, Magdalena Mignaburu-ren “Euskal Aberria Argentinan” liburuaren aurkezpena. Lekua: “Islas Malvinas” Kultur-guneko mikrozinea\n-19:30etan, 2014ko Euskal Aste Nazionalaren inaugurazioa. Agintarien hitzak. Aurresku eta Fandangoa, abesbatzak lagunduta. Lekua: “Islas Malvinas” Kultur-gunea\n-20:00etan, Magdalena Mignabururen ‘Gure Arropa’ erakusketaren estreinaldia. Lekua: “Islas Malvinas” Kultur-guneko erabilera anitzeko aretoa\n-21:00etan, Ohorezko ardoa. Lekua: “Islas Malvinas” Kultur-gunea\nIgandea, azaroaren 2a\n-17:00etan, Itsuen Futbol Taldearen erakustaldia. Lekua: “Islas Malvinas” Kultur-guneko parkea\n-19:00etan, “Euskaldunen Argentina” argazki erakusketaren inaugurazioa. Euzko Etxea-ko agintarien eta Frantziako Kontsulatuko ordezkarien hitzak. Ohorezko ardoa. Lekua: “Islas Malvinas” Kultur-guneko A delako aretoa.\nAstelehena, azaroaren 3a\n-17etik 21etara, Euskal kulturari buruzko hitzaldiak Mikel Ezkerro, Jorge Beramendi, Carlos Irisarri, Daniel Oiarbide eta Luis Luquez hizlari. Lekua: “Islas Malvinas” Kultur-guneko mikrozinea\nAsteartea, azaroaren 4a\n- Fito Rodriguez idazle euskaldunaren hitzaldia eta “Ensayo sobre el Ensayo” liburuaren aurkezpena. Ekintzaren aurkezleak, Judith Martirena, Dani Oiarbide eta Sara Pagola izango dira. Lekua eta ordua, baieztatzeke\nAsteazkena, azaroaren 5a\n-18etatik 21etara, Pilota Lehiaketa/Erakusketa. Lekua: euskal etxeko pilota lekua\n-18etatik 20:30etara, ‘Euskal Zinemaren Ibilbidea: 1895-20132’ hitzaldia. Fernando Bernues eta Mireia Gabilondo zuzendarien Kutsidazu bidea, Ixabel filmaren proiekzioa. Eztabaida Carlos Gabilondok zuzendua. Lekua: “Bernardino Rivadavia” Kultur-guneko mikrozinea. Sarrera libre eta doakoa\nOsteguna, azaroaren 6a\n-18etatik 20etara, Haurren Futbol Topaketa. Lekua: euskal etxeko polikiroldegia\n-19etatik 21etara, “Nire Etxea-Mi Casa” antzerki lehiaketaren lan irabazlearen antzezpena. Lekua: “Islas Malvinas” Kultur-gunea\nOstirala, azaroaren 7a\n-8:00etan, Ordezkaritzen harrera/Gosaria. Lekua: euskal etxea\n-10etatik 13etara, Mahaingurua Eusko Legebiltzarrean ordezkaritza daukaten alderdi politikoekin. Lekua, Buenos Aires Probintziako Diputatu-Ganbera. 53. kalean, 7 eta 8. artean\n-13:00etan, Bazkaria. Lekua: euskal etxea\n-18etatik 21etara, Abesbatzen Topaketa. Lekua: Udaletxeko Urrezko Aretoa, 12. kalean, 51eta 53 artean, 1. solairuan\n-Nekazaritza eta Industria erakusketaren inaugurazioa, hiri, probintzia eta nazioko agintariak lagun. Euskal Gobernuko eta Industria arloko ordezkariek ere hartuko dute parte. Lekua: República de los Niños izeneko erakusketa-lekua. Ordua, baieztatzeke\n-22:00etan, Kantu Afaria. Lekua: Euskal Etxea\n-23:00etan, Erromeria. Lekua: Toki Alai euskal etxeko aretoa\nLarunbata, azaroaren 8a\n-9:30etatik 12:30etara, FEVAren bilera, agintariak lagun. Lekua: Casa del Teatro-ren aretoa, Republica de los Niños-en\n-12:30etatik 13etara, Diaspora Proiektuaren aurkezpena, Eusko Ikaskuntza-ko Maialen Zamponi-ren eskutik. Lekua: Casa del Teatro-ren aretoa, Republica de los Niños-en\n-9etatik 13etara, Euskal liburutegien 16. bilera\n-10:00etara, Dantza taldeen zuzendarien bilera\n-14etatik 17etara, Euskara standa. Lekua: Euskal etxea\n-17:00etan, Kalejira. Lekua: euskal etxetik Atenas Klubera, 12. kaletik\n-18etatik 21:30etara, Dantza emanaldia. Omenaldia EuskalKultura.com-i. Lekua: Atenas Kluba\n-22:00etan, Erromeria. Lekua: euskal etxeko Toki Alai aretoa\nIgandea, azaroaren 9a\n-Meza. Lekua: Nuestra Sra. de la Misericordia Kapera, República de los Niños-en. Ordua baieztatzeke.\n-11:00etan, Plaza dantzak. Lekua: República de los Niños-eko Futbol zelaia\n-13:00etan, Agur Bazkaria. Euskara lehiaketen eta Pilota Txapelketen sari banaketa. Lekua: República de los Niños-eko karpa\n-“Islas Malvinas” Kultur-gunea: 19. kalea, 50 eta 51. artean\n-“Bernardino Rivadavia” Kultur-aretoa: 7. kaleko 755. Zenbakian (47 eta 48. Artean)\n-República de los Niños erakusketa-lekua: General Belgrano Bidea eta 500. kalea. Gonnet.\n-Atenas Kluba: 13. kalean, 58 eta 59. artean.


Shakr: Sortu zure negozio bideoak linean txantiloi harrigarriak erabiliz Martech Zone\nShakr: Sortu zure negozio bideoak linean txantiloi harrigarriak erabiliz\nAsteazkena, maiatzaren 4, 2016 Larunbata, urtarrila 23, 2021 Douglas Karr\nAzken urteetan bideoetan izandako aurrerapenekin pozik nago. Negozio bakoitzak bere enpresarentzako bideoak grabatzeko aukera du, baina ez da erraza. Bideoaren, argiztapenaren eta audioaren kalitatea alde batera utzita, post produkzio lana nekagarria edo garestia da. Bideoak egitea gustatzen zait, baina blogera edo podcastera jo ohi dut askoz errazagoa delako. Gure bezeroek arrakasta izan dezaten, estudioak eraikitzen lagundu diegu, kameraren aurrean salto egin eta grabatu besterik gabe sakatu dezaten.\nDenek ez dute bideo talde baten luxua bideoak hutsetik gidoi, grabatu eta prozesatzeko. Bideoak editatzeko baliabideak badituzu, adibidez Bideohibea bikainak dira zure proiektuetarako erabiltzeko bideoak arakatzeko eta aurkitzeko.\nBaina zer gertatzen da bideoa grabatzen trebea bazara, baina bideoek bideoak harrigarri bihurtzen dituzten sormen kutsua besterik ez dute? Hori da irtenbidea Shakr eraiki du. Zure negoziorako bideo harrigarrien bilduma konbinatu dute:\nAurkitu erabili nahi zenukeen bideoa - osorik erreproduzitu dezakezu:\nOndoren, ireki erabiltzaile-interfaze sinplea, zure bideoak edo irudiak zuzenean eszenetara arrastatu eta askatzeko. Edizio aurreratuen, trantsizioen edo tipografiaren beharrik ere ez ... bideo harrigarri bat esportatzeko aurrez ezarritakoa da.\nEz duzu zure bideoa ordaindu behar osorik aurreikusteko gai izan arte ... plataformaren ezaugarri bikaina da.\nErregistratu doako Shakr kontua\nTags: Marketin bideoakshakrbideo bildumakbideo editoreabideo adibideakbideo txantiloiak\nCELUMek Aktiboen Kudeaketa Digitala aurreratzen du\nMaiatza 6, 2016 4 at: 30 AM\nZoritxarrez, maite dut Shakr-ek irudia jaso dezaketen jendearentzat bikaina izateaz gain, baina sormen kutsua behar du bideo ikaragarria egiteko. Shakr-en, bideogintzaren industriari eta merkatuan bideoak sortzeko hainbat tresna oso onak gara. Pertsonalki Screenflow, Vee iPhone eta gehiago erabiltzen ditut maiz. Shakr-ek erregistratutako 1,550 diseinatzaile baino gehiagoko komunitatea du, eta horietako askok Nike bezalako marka handientzako lanak egin dituzte, beraien bideo diseinuak Shakr erabiltzaileentzat eskuragarri jartzen dituztenak bideo zoragarriak egin ditzaten lehendik dauden irudiak bideo diseinuekin konbinatuz.


Jaurlaritzako lan-kontratuko langileen erretiro partzialerako akordioa sinatuta\nAkordioa hainbat sektore-eremutara mugatzen da. Argazkia: EFE.\nFuntzio Publikoko Mahai Orokorrak akordioa lortu du ostiral honetan CCOO eta UGT sindikatuekin, eta, horren arabera, Eusko Jaurlaritzako langileek txanda-kontratua erabiltzeko aukera izango dute 2021ean.\nJaurlaritzak ohar batean azaldu duenez, akordioari esker, langile publikoen lan-bizitzaren amaiera "nabarmen hobetuko" dute eta, gainera, enplegu berria sortuko dute.\nAkordioaren arabera, aurten baldintzak betetzen dituzten langileek azken bi urteetan egiten zuten baldintza berberetan eskuratu ahal izango dute erretiro partziala. Gainera, akordioak esplizituki jasotzen du 2022ra luzatzeko aukera, indarrean dagoen legediaren arabera.\nEusko Jaurlaritzaren ordezkaritza "ahalik eta adostasun handiena lortzen saiatu da sindikatuen aldetik, akordio hau gauzatzeko. Akordio horri esker, alde batetik, langile publikoen lan-bizitzaren amaiera nabarmen hobetuko da, eta, bestetik, enplegu berria sortuko da, eta, ondorioz, belaunaldien arteko errelebo egokia erraztuko da".\nAkordio horren aplikazio-eremua hainbat sektore-eremutara mugatzen da: Administrazio Orokorreko eta haren erakunde autonomoetako lan-kontratuko langileak; Hezkuntza Saileko lan-kontratuko irakasleak eta hezitzaileak; Hezkuntza Saileko erlijioko lan-kontratuko langileak; Segurtasun Saileko lan-kontratuko langileak eta Osakidetzako lan-kontratuko langileak. Azkenean, ostiral honetan itxi dute, ELAk eta LABek parte hartu ez duten Mahai Orokorreko bilera batean.\nHorrenbestez, Eusko Jaurlaritzak positiboki baloratu du akordioa sinatzea, administrazioko ehunka langileren lan-baldintzak hobetzea eta enplegu publikoa sustatzea ahalbidetzen baitu.\nAkordio hori Euskal Autonomia Erkidegoko Administrazioaren Negoziazio Mahai Orokorrak 2021eko martxoaren 8an egindako bileran negoziatu da. Bilera horretan, ELA, LAB, CCOO eta UGT sindikatuak eta Euskal Autonomia Erkidegoko Administrazio Publiko osoan lan egiten duten pertsonak zeuden deituta: Administrazio Orokorra eta erakunde autonomoak (Lakua), Hezkuntza, Osakidetza, Segurtasuna eta Justizia Administrazioa.\nBestalde, CCOO sindikatuak adierazi duenez, Funtzio Publikoak proposatutako akordioak "aurreikuspen guztiak betetzen ez dituen arren", akordioak mila langile publiko ingururi errelebo-kontratuaren bidez enplegua sustatzeko tresna bat erabiltzea erraztuko die.\nCCOOren esanetan, beste sindikatuek kontratua sinatu ez izana "ez da oztopo arauak ezarritako baldintzak betetzen dituzten eta borondatez neurri horri heltzea erabakitzen duten pertsona guztiengana iristeko".


Bihar irekiko da Arrontegiko liburutegia mailegu eta itzulketetarako - Deia\ndeia.eus 29.06.2020 | 15:00\nBARAKALDO. Koronabirusak eragindako egoera dela eta ia lau hilabetez itxita egon eta gero, bihar irekiko ditu berriro ateak Arrontegiko liburutegiak. Mailegu eta itzulketetarako zerbitzua izango du, goizeko ordutegi trinkoan: astelehenetik ostiralera 8:30etik 13:45era.\nErabiltzaileek aldez aurretik telefonoz edo posta elektronikoz eskatutako maileguak baino ezin izango dituzte itzuli eta jaso. Komunikazio-bide horien bidez eskaerak egin ondoren, aldez aurretik hitzordua emango zaie eskatutako materiala jasotzeko. Itzulketak hitzordurik gabe egin ahal izango dira. Beraz, erabiltzaileek ezin izango dute liburutegian geratu, ikasteko edo ordenagailuak erabiltzeko, ezta bilduma apalategietan, egunkarietan edo aldizkarietan kontsultatu ere.\nUdalerriko gainerako liburutegiak pixkanaka irekiko dira, segurtasun-neurriek aukera ematen dutenean.\nErabiltzaileentzat eta langileentzat ahalik eta segurtasun handiena bermatzeko, liburutegiak berriro irekitzeko segurtasun-protokolo zorrotzak bete beharko dira.\nMaskara erabiltzea nahitaezkoa izango da, eta bi metroko distantzia mantendu beharko da denbora guztian. Halaber, mailegatutako materialak poltsetan entregatuko dira, kontaktu fisikoa minimizatzeko. Poltsa horiek itzulketak entregatzeko erabili behar dira, eta erabiltzaileek materialak zuzenean uzteko bereziki prestatutako edukiontzietan egingo dituzte itzulketak.\nMaileguak eskatzeko, eta horiek jasotzeko aurretiko hitzordua hartzeko honako telefono eta helbide hauek daude:\nArrontegiko Liburutegia: 944 78 95 66 / brontegi@barakaldo.eus\nSan Bizente Liburutegia: 94 478 93 10 / bsanvicente@barakaldo.eus


Aditzera ematen dut: sala honetan bideratu den oinarrizko eskubideen gaineko 301/2021 prozeduran, 97/2021 Autoa eman da 2021eko uztailaren 6an, eta irmo geratu da. Hona hemen haren aurrekariak eta xedapen zatia, hitzez hitz:\nLehendakaria: Francisco Javier Pueyo Calleja jauna.–Magistratuak: Raquel H. Reyes Martínez andrea.–Antonio Sánchez Ibáñez jauna.\nIruñean, 2021eko uztailaren 6an.\nLehena.–Nafarroako Foru Komunitateko aholkulari juridiko eta letraduak eskatu du, 2021eko uztailaren 5ean datatutako idazki baten bidez, judizialki berrestea Osasuneko kontseilariaren uztailaren 5eko 23/2021 Foru Agindua. Foru agindu horren bidez berariazko prebentzio neurri apartekoak hartu ziren Nafarroako Foru Komunitaterako, COVID-19ak eragindako egoera epidemiologikoak izandako bilakaeraren ondorioz.\nBigarrena.–Fiskaltzari igorri zitzaion, txostena egin zezan berehala; 2021eko uztailaren 5ean berean egin zuen, prozeduran ageri den emaitzarekin, eta ebazteko zain gelditu zen.\n1. Baimentzea Osasuneko kontseilariaren uztailaren 5eko 23/2021 Foru Aginduan jasotako osasun neurriak. Foru agindu horren bidez berariazko prebentzio neurri apartekoak hartu ziren Nafarroako Foru Komunitaterako, COVID-19ak eragindako egoera epidemiologikoak izan duen bilakaeraren ondorioz.\nIruñean, 2021eko uztailaren 19an.–Salako Justizia Administrazioaren letradua, Fabiola Llorente Llorente.\nIragarkiaren kodea: J2111273


Taula gainean Mahaster River eta kolaboratzaileak - Bergara - Goiena.eus\nTaula gainean Mahaster River eta kolaboratzaileak\nMireia Bikuña 2009-04-29 14:58\nMahaster River bergararrek kontzertu berezia egingo dute domekan, Bergarako Zabalotegi aretoan, 19:00etan. Alegia, Nahasterrekan diskoan parte hartu duten kolaboratzaile guztiak igoko dira oholtza gainera; besteak beste, Olaia Ramos, Enrike Txurruka, Txus Alvarez eta Ebert Sanchez.\nKolaboratzaile bakoitzak diskoan egindako lan bera egingo du zuzenekoan. Olaia Ramosek ahotsa jarriko du kantu batean; Enrike Txurrukak teklatua joko du hainbat kantutan; Txus Alvarezek saxofoia joko du eta Ebert Sanchezek trabeseko flauta", esan digu taldeko kide Unai Azkaratek.\nHirukote bergararrak Gabonen aurretik egin zuen diskoaren aurkezpena Bergarako Etxagi tabernan, baina domekako kontzertuarekin bigarren aurkezpena egin gura dute. "Bigarren aurkezpenean diskoko parte-hartzaile guztiak egongo gara, eta guretako ohorea da. Lehen aurkezpena baino askoz indartsuagoa izango da", esan digute.\nKontzertuan lehen eta bigarren diskoetako kantuak eskainiko dituzte. Sarrerak txarteldegian salduko dituzte, hiru eurotan.


Esan zuten hura gogoratzeko tresna - GARA\nEsan zuten hura gogoratzeko tresna\nHauteskundeen zurrunbilotik irtetea ez da erraza. Asteburuko eguraldi malapartatuak ere ez du nahikoa meritu egin igogailuko hizketaldian bozkei lekua kentzeko; eta saiatu, ondo saiatu da, gero. Biharamunean beste hainbeste, jo eta su datuak begiratu, errepasatu eta konparatu...\nGai berari bueltaka aritzea nekagarria da gehienetan, baina larritu eta arduratzeko litzateke kontrakoa ere, boza eman eta �kitto! Egin beharrekoa egin dugu� pentsatzen dugula esan nahiko bailuke gainerakoan horrek. Egun batzuetan behintzat jarraituko du hizketaldien trending topic izaten.\nTeknologiek aurrerapauso handiak egin dituzte. Ikusi besterik ez dago zein azkar zenbatu zituzten bozak batean eta bestean, zein azkar igorri zituzten eta zein azkar hasi ziren ospatzen han eta hemen. Horiek hala, teknologiak erraz jarriko luke hautagaietako bakoitzak hamabost egun luze hauetan esandakoak audio formatuko dokumentu batean biltzea eta, horrenbestez, datozen lau urte hauetan esan eta promes egin dutena betetzen ari direla ziurtatzeko herritarrei tresna bat ematea. Ni ez naiz kontu horietan aditua, baina teknikoki behintzat erraza litzatekeela iruditzen zait. Ez da egiten, ordea; eta nago, ia inor ez dela horretarako prest egongo.\nHerritarroi hemeroteka lana egitea geratzen zaigu gainerakoan; baina, tamalez, askorentzat boza ematera mugatzen da parte hartzearen kontua. Eta tamalez diot, bestela izango balitz, politikariak estuago lotuta sentituko liratekeelako kanpainan.\nHitzen azpitik irakurtzen erakutsiko ligukeen gailu bat ere enkargatuko nieke nik asmatzaileei. Hauteskunde kanpaina honetan laguntza ederra eskainiko zigun ditxosozko gailu horrek, esan eta esan, ezertxo ere esan gabe aritzen direnen mezuak ulertu ahal izateko. Artea iruditzen zait hori, abilidadea eta, zentzu batean, iruzurra; baina, antza, bozak biltzeko balio du, nahastura horretan murgiltzeak; eta hori da garrantzitsua, ezta?


Urteurren mingotsa Ekialdeko Europan - GARA\nUrteurren mingotsa Ekialdeko Europan\nNomenklaturaren kide gazte eta lotsagabeenak, urte gutxiren buruan �tovaritx� izatetik �oligarka� izatera pasatu zirenak, irabaztun zuzenenak izan ziren\nEuropar Batasunaren egutegiak seihileko honetan ematen dion protagonismoak haizaturik, Vaclav Klausek jaulkiko dituen ateraldiak entretenigarri izango ditugu erauntsiaren trumoiak hasi arte. Lehen ere eginak baititu hamaika halako. Eta berehala leher omen daitekeen ekaitz ekonomiko hori hasi ondoren, abaguneak merezi lukeen gogoeta egiteko ardura erabat zokoratuta geratuko dela ere apustu egingo nuke jadanik. Beraz, 1989 erabakigarri haren 20. urteurrena ezerezean geratuko da, hausnarketa serio eta sakon samarrari dagokionez behintzat, ia ziurki. Primum vivere deinde philosophari.\nHala eta guztiz ere, aukera bikaina litzateke. Gainera, etorkizun hurbileko bizimodurako iradokizun interesgarriak erator daitezke iraganari buruzko hausnarketa horretatik. Batez ere Ekialdeko Europan hasteko zorian den finantza porrotaren sustrairik sakonenean legokeelako ingelesez voucher privatization deitu zen huraxe, beste ezer baino gehiago. Hau da, eta Txekian behintzat arpilatze haren aita pontekoa izan zen Vaclav Klausen hizkeran esanda: kup�nov� privatizace, kupoi bitartezko pribatizazioa.\nEkialdeko Europako estatu ekonomia kolektibizatu eta planifikatuen hezurdura osatzen zuten enpresatzarrak pribatizatzeko erabili zen sistema �azkar� eta �zuhurra�, alegia: haien balio teorikoa, modu xelebreenetan kalkulatu eta �kupoitan� zatituta jendartean banatzea... hala sakabanatutako �ondarea� jarraian, inflazioaren halabeharrez eta sare ekonomiko mafiosoen ahaleginaz, espekulatzaile bakan bezain ahaltsuen eskuetara etor zedin, oso-osorik, urte gutxiren buruan. Lehendanik nahiko zaharkituak egon zitezkeen enpresak, gehienetan, inbertsio eta berrikuntzarik jaso gabe, txatarra bihurtu eta lehiakide mendebaldarren eskuetan geratzen ziren bitartean. Eta hartarako sortutako finantza sistema edozein mafiaren lukurreria bulegoen pare-pareko bilakatzen zen artean. Deskolektibizazio derrigortua.\nBeren diru-gehiegikeriengatik ospetsu egin diren errusiar oligarken kasua da ezagunena gure artean, nabarmenaren nabarmenez, prozesu haren funtsak irudikatzerakoan. Baina gauzak ez ziren askoz itxurosoagoak izan Txekian, Eslovakian, Polonian... Eta ia denetan eredu berberari jarraiki egin zen kupoi bitartezko pribatizazioa: sobietar garaiko ekonomia planifikatuaren epelean hazi eta hezitako ekonomialariak (Gaidar, Txubais, Klaus...) ziren gidariak; nomenklaturaren kide gazte eta lotsagabeenak, urte gutxiren buruan �tovaritx� izatetik �oligarka� izatera pasatu zirenak, irabaztun zuzenenak; eta denek, lehen kolektibismoan eta planifikazioan (omen) zuten fede mugagabea merkatu librean eta jabego pribatuan ipintzera pasatu (omen) ziren, amen batean. Galtzaileak, betikoak.\nPasadizo historiko horixe da, hain zuzen, erabat porrot egitear dagoena hogei urte betetzen dituen unean. Islandiar zorraren anabasa, deigarria bezain txikia, konponbidean jartzeko asko falta denean, Ekialdeko Europa sasiliberalizatu horretan estatu kiebrak bata bestearen ondoren etor daitezkeela adierazten zaigu ozenki. Bejondeiela!


Gaur sarrera doan, Euskal Kostaldearen Museoen Sareak antolatu dituen ekintzen barruan\nEuskal Kostaldeko kultura-agente guztiek, salbuespenik gabe, bat egin dute Euskal Kostaldeko Museoen Sarea sortzeko, eta lankidetzarako gune horretan museoak, interpretazio-zentroak eta bestelako instalazioak elkartuko dira, bakoitzak bere ikuspegitik, Euskal Kostaldean barrena eskaintza turistiko bateratua osatzeko.\nSareak berrogeita hiru kide ditu guztira, besteak beste, Gernikako Bakearen Museoa, Donostiako Aquariuma eta Untzi Museoa, Getariako Balenciaga Museoa, Bermeoko Arrantzaleen Museoa, Bilboko Itsasadarra Itsas Museoa eta Bizkaia Zubia, Getxo eta Portugalete lotzen dituena.\nBasquetour Turismoaren Euskal Agentziak garatutako Euskal Kostaldearen Turismo Plan Zuzentzailetik eratorritako ekimena da, eta Bizkaiko eta Gipuzkoako Foru Aldundiek eta kostaldearen turismo-jardueran inplikatutako gainerako erakundeek parte hartzen dute horretan.\nEuskal itsas ondarea hedatu eta sustatu nahi du sareak, baita kostaldeko eskaintza bateratu bat sortu ere, museo-produktu komunak garatuz, proiektuak partekatuz eta Euskal Kostaldea markaren turismo-sustapeneko eta komunikazioko ekintzak bultzatuz.\nBaterako ekintzekin lanean hasteko, datorren astebururako zenbait proposamen prestatu dituzte, sarea jendaurrean aurkezteko lagungarri. Datorren irailaren 28an, eta asteburu osoan, programa zabala eskainiko da, eta hogeita hamar jardueratik gora antolatuko dira Euskal Kostalde osoan barrena. Besteak beste, antolatzaileek honako proposamen hauek jarriko dituzte bisitarien eskura: Lekeition marinel-korapiloak egiten ikastea, Santurtziko Interpretazio Zentro berria ezagutzea, Bizkaia Zubian ilunabarrean bertsoak entzutea, Donostiako San Telmo Museoan kontzertu bat ikustea edo Aquariumean Ondinesia pelikula ospetsua, edo gauean Pasaiako Mater museo-ontzia bisitatzea.


Kale-elkarretaratzeekin hasi dira gaur Ordaindu plataformako kideak - Debagoiena - Goiena.eus\nKale-elkarretaratzeekin hasi dira gaur Ordaindu plataformako kideak\nEñaut Abarrategi 2013-11-21 20:11\nGaur hasita eta hurrengo asteetako ostegun guztietan elkartuko dira Biteri plazan, arratsaldeko 18:00etan. Ordaindu plataforma Fagor Etxetresnetako kapital sozialeko eta borondatezko ekarpenenen kaltetuak ordezkatzen dituen taldea da. Hurrengo martitzenean Legebiltzarrera joango dira, Ekonomia eta Lehiakortasun Sailera, euren egoeraren berri ematera. Ordainduko ordezkariak esandakoaren arabera, 88 milioi euro lituzkete hartzeko plataforma hori osatzen dutenek. Beraien ustetan 800-1000 pertsona egon daitezkela kaltetuta.\nGaurko elkarretaratzean, adierazi dutenez hurrengo martitzenean Eusko Legebiltzarrera joango dira, Ekonomia eta Lehiakortasun Sailera, euren egoeraren berri ematera.\nBatzar horrez gainera, beste bat ere hitzartu dute. Kasu honetan, Mondragon Taldeko presidente den Txema Gisasolarekin. Baina, bilera honen eguna oraindik ere ez dute zehaztu. Hasiera batean, martitzenean egitekoa zen bilera hau, baina, ikusita Ordaindukoak Gasteizera doazeka, beste egun baterako utzi dute.\nBestalde, Mikel Olabe Ordainduko ordezkariak adierazi duenez, Arantza Tapia (Ekonomiaren Garapen eta Lehiakortasun sailburua) eta Juan Maria Aburtorekin (Enplegu eta Gizarte Politiketako sailburua) ere batzartu direla. Mikel Olabek zera azaltzen: "Bi eskaera egiteko: batetik, eta kontuan hartuta Eusko Jaurlartza bera hartzekoduna dela, eskatu diogu likidadorearen aurrean gure izenean ere berba egiteko. Likidadorea da erabakitzen duena zorrak kobratzerako orduan zeinek izango duen lehentasuna. Eta bestetik, eskatu diogu MCCri eska diezaion guri ordaintzeko fondo bat sor dezatela".\nOrdainduko ordezkariak esandakoaren arabera, 88 milioi euro lituzkete hartzeko plataforma hori osatzen dutenek. Beraien ustetan 800-1.000 pertsona egon daitezkela kaltetuta.


DRAINATZE SOLUZIOAREN 3000 ML ANCHIETA AUTOBIDEAN (BRASIL) | ULMA Architectural\nHasiera Kanalizazioa eta Drainatzea Proiektuak DRAINATZE SOLUZIOAREN 3000 ML ANCHIETA AUTOBIDEAN (BRASIL)\nDRAINATZE SOLUZIOAREN 3000 ML ANCHIETA AUTOBIDEAN (BRASIL)\nKOMPAQDRAIN Traffic kanal trinkoak instalatu dira hiru altueratan\nAnchieta autobideak Sao Paulo eta Santoseko portua lotzen ditu, eta Brasil osoan dagoen ibilgailu, pertsona eta merkantzien zirkulaziorik handieneko bideetako bat da. Bere bideetan Kompaqdrain Traffic kanalen 3000 ml instalatu dira guztira, hiru altueratan.\nAurretik in situ fabrikatutako kanalen ordez jarri dira gure Kompaqdrain Traffic kanalak, kanalen sekzio hidraulikoa eta urarekiko erresistentzia murriztuta. Kanalen efizientzia hidrauliko handiagoaz aparte, haien materiala, haien muntatzeko erraztasuna eta Max Flow sistema esklusiboa ere izan dira konponbide gisa eskaini dugun kanal trinkoa aukeratua izateko giltzarrietako batzuk.\nMax Flow sistema esklusiboa\nSistema hori uraren sarrerako zuloen diseinu kurbatuan oinarritzen da, diseinu horrek, ura bideratzen duen gainazal ez-labainkorrarekin batera, uraren abiadura handitzen laguntzen du eta kanalen drainatze ahalmena areagotzen ere bai. Era berean, kanala automatikoki garbitzea eragiten du, hondakinak metatzea eragotzita.\nAzkar instalatzen da\nGure kanala soluziorik egokiena izan da, bai teknikoki, bai kostuen hobekuntzari dagokionez. Gama aurrez fabrikatutakoa izanik errazagoa eta azkarragoa da instalatzen, elkartutako kostuak eta mantentze lanak nabarmen murrizten baitira.\nHormigoi polimeroa, segurtasunik handiena\nKompaqDrain gama guztia hormigoi polimeroz fabrikatuta dago erabat, hau da, honen moduko trafiko intentsitate handia duten guneetan funtsezko ezaugarriak diren konpresioarekiko, talkekiko eta urraduraren ondoriozko higadurekiko oso erresistentea den materiala. Gainera, kanala eta sareta pieza bakar batean daudenez, ezin hobea da segurtasunik handiena eduki behar duten guneetarako, hala nola Anchieta autobiderako.\nHiria: SAO PAULO\nErabilitako produktuak: Kompaqdrain


Nace COMPYTE, la nueva herramienta para medir la competitividad de las empresas COMPYTE jaio da, enpresen lehiakortasuna neurtzeko tresna berria - Berriak - Mondragon Unibertsitatea\nCOMPYTE jaio da, enpresen lehiakortasuna neurtzeko tresna berria\nGaur egun, enpresek merkatuen egoera berrietara egokitzeko beharra dute, regulazio berrietara, teknologia berrietara, bezeroen ohitura berrietara... Ingurune aldakor eta globalizatu batetan erakundeak momentu oro nola hobetu eta nola aurrera egin galdetu behar diote beren buruari.\nLABORAL Kutxak esperientzia sendoa du beren bezero diren enpresei gidaritza finantzieroa ematen. Enpresen errealitate honen ezagutza eta Pyme2020 Lehiakortasun barometrotik lortutako enpresen informazioa COMPYTE sortzeko abiapuntuak izan dira.\nCOMPYTEren helburu nagusia enpresak lehiakorrago izaten laguntzea da. Mondragon Unibertsitatea- Mondragon Innovation & Knowledge(MU-MIK)en laguntzarekin LABORAL Kutxak tresna hau diseinatu du, enpresa bakoitzari bere lehiakideekiko lehiakortasun maila neurtzeko eta, era berean, bere lehiakortasuna epe ertain eta luzean hobetzeko ezaugarri nagusiak ezagutzeko.\nIngurune konpetitiboa eta dimentsioa\nKontutan hartuta gure inguruneko enpresa txiki eta ertainak geroz eta gehiago dimentsio haundiagoko enpresa globalizatuekin lehiatu behar dutela, garrantzitsua da pausu bakoitza neurtu eta norabide egokian joatea: taldeak berritu, berrikuntza landu, merkatu berriak bilatu eta pertsonen garapenean hobetu.Tamainuak badu garrantzia, baina zaila da abiadura haundiz haztea. Badago gauza bat funtzionatzen duena: lehiakorrak izatea. Hori horrela izanik, gaur egungo enpresa txiki eta ertainak lehiakorrak izaten jarraitu behar dute eta horretarako garrantzitsua da beren egoera ezagutzea.\nCOMPYTE online dagoen tresna bat dugu, eta enpresaren lehiakortasuna ezagutzen laguntzen digu, bere lehiakideekin alderatu eta ze faktoreetan lan egin behar duen ezagutu galdutako tokia berreskuratzeko. Test formatua du eta enpresaren erantzunetara egokitzen da, sektorea, tamainua, hazkunde maila, etabar. kontutan hartuta.\nTest-ak mediku azterketa baten moduan juntzionatzen du: lehiakortasun faktore bakoitza aztertzen da kontutan hartuta bere inplementazio maila enpresan eta bere balorea ponderatzen da aldagai desberdinen arabera. Honek 0tik 100erako balorazio bat emango digu, eta balorazio hau sektore bakoitzeko enpresa eredugarriekin konparatu daiteke.\nEnpresa bakoitzak bere balorazioa lortuko du eta lehiakideena lehiakortasunaren bost oinarrietan:\nEta azkenik bost oinarri hauek 20 faktore lehiakorretan banatzen dira. Azterketa honek erakutsiko digu zein faktore garatu beharko genituzken gehiago eta zeintzuk diren destakatuenak.\nCOMPYTE ordaindu gabe aurkituko dugu enpresa guztien eskura, bai LABORAL Kutxako bezero direnentzat eta ez direnentzar ere bai. Autoebaluaketa bakoitzak modu konfidentzialean egiten du bere puntu sendo eta ahulak ezagutzeko. Era berean, modu agregatuan datu asko ezagutzeko aukera emango digu, konklusio orokorrak ateratzeko eta elkarbanatzeko erakunde pribatu eta publikoen artean.\nHelbide honetan aurkituko dugu www.compyte.eus.


Sopelako Udala - Sopelako Udaltzaingoa emakume bat ikertzen ari da gidabaimenik gabe gidatzeagatik\nZu hemen zaude: Hasiera Albisteak Sopelako Udaltzaingoa emakume bat ikertzen ari da gidabaimenik gabe gidatzeagatik\n53 urteko sopeloztar bat epaiketa azkar baterako deitua izan da gidabaimenik gabe gidatzeagatik. Gidabaimena Bilboko epaitegi batek bi urtez erretiratu zion.\nGertakariak abuztuaren 6an izan ziren 12:45ak aldera. Udaltzaingoak Gatzarriñe kaleko oin-bidean gaizki aparkatuta zegoen kotxe baten berri ematen zuen abisua jaso zuen. Patruila bat bertaratu zen eta gidariak, kotxea bidegurutzetik kendu eta ondo aparkatu ondoren, agenteek emakumeak gidatzeko baimena 2 urtez erretiratua zuela konprobatu ahal izan zuten. Izan ere, emakumeak bide-segurtasunaren kontrako beste bi delitu ditu aurretiaz.\nHalaber, asteburu honetan zehar, Udaltzaingoak alkoholdun edariak hartuta gidatzen ari ziren beste 3 pertsona harrapatu ditu Sopelako zonalde desberdinetan. Kasu guztietan, zigorra jartzeko proposatuak izan dira.


Liburu edo abesti bat erregistratzeko 6 gako | Consumer\nObra bat erregistratzea ez da derrigorrezkoa, baina egilearen aitortza eta onurez gozatzeko Jabetza Intelektualaren Erregistroan edo online erregistro pribatuetan egitea komeni da\nEgilea: Blanca Álvarez 2017-ko martxoak 16\nNola frogatu obra baten sortzailea dela? Liburu edo abesti batek arrakasta izaten duenean, askotan ehunka “guraso” agertzen dira garaipenaz baliatzeko prest. Liburu edo abesti baten egilea izatearen aintzatespena eta onura izateko, ez da beharrezkoa erregistratzea, Espainian obra bat sortu izanak bakarrik babesten baitu. Baina hori egitea komeni da. Eta, artikulu honetan azaltzen denez, Jabetza Intelektualaren Erregistroan izena emateaz gain, egile pribatuen erregistroetan ere egin daiteke, Interneten. Jarraian, Espainian arte edo literatura sorkuntza baten erregistroari buruz jakin behar den guztia erakusten da.\n1. Zer da jabetza intelektuala?\nJabetza intelektuala izaera pertsonaleko edo ondarezko egile-eskubide batzuk dira, egileari bere lana eduki eta ustiatzeko aukera ematen diotenak. Jabetza Intelektualaren Legearen testu bateginak arautzen du.\nJabetza intelektualak edozein ingurunetan adierazitako arte, literatura edo zientzia arloko sorkuntza original guztiak babesten ditu. Hau da, liburuak, abestiak, antzerki-lanak, ikus-entzunezko lanak, pinturak eta eskulturak, maketak eta planoak, argazkiak eta ordenagailu-programak babesten ditu. Halaber, interpretazio artistikoekin, fonogramekin, ikus-entzunezko grabazioekin eta irrati-difusioko emisioekin ere egiten du, Jabetza Intelektualaren Erregistroaren atarian adierazten den bezala.\n2. Nahitaez erregistratu behar da abesti bat edo liburu bat?\nEz, borondatezkoa da. Bernako Hitzarmenaren arabera, obra bat bere sorkuntzagatik bakarrik babestuta dago. Hala ere, erregistratzea komeni da, egile-eskubideek egileei aitortzen dietelako aitorpena; izan ere, inskribatuta dauden eskubideak existitzen direlako froga bat dira, eta dagokien ordainsaria lortzen laguntzen dute. Gainera, abestiaren edo liburuaren egilea gaitzen du inskribatutako eskubideen publizitatea egitera.\nIkusi asmakizun bat nola erregistratu.\nEspainian, 2015ean (azken urtean argitaratua) 30.603 inskripzio eskatu ziren, gehienak Madrilen (8.607), Andaluzian (4.389) eta Katalunian (4.261), Jabetza Intelektualaren Erregistroko datuen arabera.\n3. Non erregistratzen da jatorrizko lan bat?\nJabetza Intelektualaren Erregistroan erregistratu nahi izanez gero, eskabide bat aurkeztu behar da, zeinaren eredua Jabetza Intelektualaren Erregistro Orokorrean ematen baita. Ez dago Madrilen, zentralean, aurkeztu beharrik, Ceuta eta Melillako hiriburu guztietan Erregistro Zentraleko Probintzia Bulegoa baitago. Era telematikoan ere eska daiteke, eta horretarako ziurtagiri digitala behar da.\nInterneten dauden erregistro pribatu batzuetan, besteak beste Copyright edo Safe Creative, liburu bat, abesti bat edo bideo bat erregistra daiteke. Erregistro horietan erabiltzaile-kontu bat eduki behar da, eta “erregistratu” atalera joan. Minutu gutxiren buruan, edozein fitxategi-formatutan osa daiteke obraren erregistroa (pdf, doc, txt, odt, midi, wav, mpg, avi, partura,mp3, jpg, swf, etab.). ).\nIngeniarientzat, diseinatzaileentzat, arkitektoentzat, argazkilarientzat eta artistentzat, Re-Crea erregistroak oso modu errazean funtzionatzen du. Nahikoa da online dokumentua Bartzelonako Merkataritza Ganberako zerbitzari seguru batera igotzea eta, automatikoki, denbora-zigilua eta ziurtagiri bat sortzea, dokumentua ordu eta data jakin batean gorde dela adierazten duena.\nBeste aukera bat gaian adituak diren eta gai honetan espezializatuta dauden abokatuen abokatu-taldeetara jotzea da, izapide guztiak egingo baitituzte, edo notarioaren aurrean sorkuntza aurkeztea (ez du originaltasunik erakutsiko, baina bai obra noiz inskribatzen den). Bi kasu horietan, profesional horien tasak edo ordainsariak ordaindu behar dira.\n4. Berehalakoak dira erregistroaren ondorioak?\nBai. Erregistroa jasotzen den unetik, obra bat erregistraturik geratzen da bere egilearena bezala.\n5. Zenbat kostatzen da liburu edo abesti bat erregistratzea?\nErregistro publikoan egiten bada, 14 euro inguruko tasa ordaindu behar da, behin bakarrik, erregistroak betiko balio baitu. Ziurtagiria eskatzen bada, pixka bat garestiago atera daiteke.\nAbestia edo liburua Interneten erregistratzen badira, batzuetan, lehen erregistroak doan atera daitezke. Beste batzuetan, bonuak, sustapenak eta tarifak daude, partikularren, enpresen eta abarren arabera. edo egiten diren erregistro kopuruaren arabera. Hala, Re-Crean 28 euroko bi gordailuko paketea dago. Erregistro pribatu guztiek dituzte argitaratuta tarifak dagozkien web orrietan.\n6. Noiz arte irauten dute egile-eskubideek?\nLiburu, abesti edo edozein obra ustiatzeko eskubideek, oro har, egilearen bizitza eta hil ondorengo 70 urte irauten dute. Epe hori amaitzen denean, sorkuntza jabari publikora pasatzen da. Horrek esan nahi du nahi duenak erabil dezakeela libreki eta doan.\neskubideak libros-eu música-eu propiedad intelectual-eu


Eskola urteak malgutzea, flexibilizatzea. - AGH\nBy I.E., Y.O. | 2019-04-13\nEskola urteak malgutzea, flexibilizatzea\nEskolako orduen malgutze mota asko badirela jakinda ere. Artikulu honetan ikasmailaz igotzeaz arituko gara, alegia, ikaslea, bere adina kontuan hartuta goragoko beste ikasmaila batera igarotzea.\nAdimen gaitasun handiko ikasleekin hartu daitezkeen neurrietako bat dugu flexibilizazioa. Gure inguruan, ez da oso ohikoa, bai ordea beste batzuetan, hala ere, neurri hau zenbaitetan hartzen da. Neurri hori hartzeko orduan aukera desberdinak daude: denbora baino lehen eskolara sartzea, hau da, lehen hezkuntzara urte bete lehenago sartzea; mailaz igotzea, esate baterako, LHko 1. mailatik LH3. mailara igarotzea, LHko 2. mailan egon gabe edo hiru ikasmailari (eman dezagun, DBH1, DBH2 eta DBH3) dagokion programa bi urtetan egitea. Beraz, aukera desberdinak daude eta neurria garai diferentetan hartu daiteke: Lehen Hezkuntzan, Derrigorrezko Bigarren Hezkuntzan edo Batxilergoan,\nBestalde, ikasleari eskolan behar duen arreta eskaintzeko neurri hori hartzea nahikoa dela ulertzen da sarritan, hau da, ikasleak ez duela beste inolako egokitzapenik behar izanen. Beste zenbaitetan, aldiz, neurri honekin batera beste mota bateko esku-hartzeak ere hartzen dira, esate baterako, ikasle horri flexibilizazioaz gain egokitzapen curricularrak egitea.\nIkusten denez, neurri bera izanik praktikan modu ezberdinetara gauzatu daiteke eta hori da artikulu honetan nabarmendu nahi duguna. Gure ustez, ikaslea mailaz igotzen baldin bada, beharrezkoa da ikaslearen jarraipen zehatza egitea: besteak beste, ikaste-prozesuarena, ikaslearen motibazioarena, ikaslea inguru hurbilera nola egokitzen den ikustea beti ere ikasleak landu ez dituen gaitasun eta ezagutzak jorratuz.\nLehenik, flexibilizazioa ongi prestatu eta bideratu behar da arrakasta izan dezan. Batetik, neurria hartu baino lehen ikaslea prestatu behar da, baina beste alde batetik, hartu ondoren jarraipena egin beharko zaio eta ikaslearen beharrak betetzen jarraitu. Horrek esan nahi du behar diren ñabardurak kontuan hartzea eta egokitzapenak burutzea.\nBigarrenik, esan dugun bezala gure inguruan ez da ohiko neurria, hala ere, gero eta adibide gehiago ditugu, adibide horietako batzuk aztertuta esan daiteke neurriaren arrakasta bermatu daitekeela hala frogatzen du nazioartean buruturiko Tempelton Txostenak.\nHirugarrenik, flexibilizazioan parte hartu behar duten eragileen artean zalantza ugari sortzen dira, normala da, bestalde. Esate baterako, porroterako beldurra (hau da, zer gertatzen da gauzak ez badira uste bezala suertatzen), arriskua hartzeko beldurra, erabakia hartzeko beldurra edota zenbaitetan ikaslea nabarmentzeko beldurra. Nazioarte mailan burututako ikerketek adierazten dute neurri egokia dela, merkea dela eta arrakasta duela. Baina arestian aipatu den bezala, neurria ongi prestatzea beharrezkoa da.\nLaugarrena, gure inguruan gutxi gorabehera honako baldintzak betetzea eskatzen da malgutzea bideratzeko: txosten psikopedagogikoa, familia ados egotea, ikaslea ados egotea (adinaren arabera, ikasleari modu ulergarrian adieraztea), Hezkuntza Saileko ikuskaritza ados egotea, ikastetxea –zuzendaritza taldea– ados egotea. Hortaz, ikaslearen heziketarekin zerikusia duten eragileen adostasuna eta babesa, esan genezake.\nBosgarrena, ingurua prestatzea, eskola-komunitatea. Ikaskideei modu erraz eta ulergarrian azaltzea datorren ikasturtean ikaslea ez dela beraiekin egonen gelan, ikasmailari dagozkion eduki eta gaitasun gehienak jada badakizkielako, hala ere, ikastetxe berean daudenez, elkarren lagun izaten jarraitzeko aukera dutela. Gauza bera ikaslea hartuko duen ikastaldeari begira.\nEskola komunitateko beste kideei, esate baterako, irakasleei erabakia zeren arabera hartu den adieraztea, txostenetan oinarrituta eta erabaki adostua izan dela eragile desberdinen artean. Adibidez, ikaskideen gurasoen artean galderak edo zalantzak baleude, argi adieraztea ikastetxeko Zuzendaritza taldetik legeak babestutako neurri bat dela eta profesionalek hala erabakita hartutako neurria dela.\nSeigarrena, maila akademikoan ikaslea prestatu beharko litzateke edukiren bat ikusi ez badin badu hori irakasteko. Dena dela, neurriak maila akademikoan arrakasta izan duela esanen dugu baldin eta ikaslea gela berriko bataz bestekoaren inguruan baldin badago, ez duela zertan nota bikainak atera behar. Hori bai ikaslearen jarraipena egin beharko da, jakin-mina duen bermatzeko, eskolan gustura ari dela ikusteko, ikaslearen motibazioa eta erronka maila bermatzeko.\nZazpigarrena, Estatu Espainiarrean legearen arabera, hortaz, EAEn eta Nafarroan 3 maila igo daitezke derrigorrezko hezkuntzan. Ez dirudi oso ohikoa denik, baina legez baimenduta dago.\nEstatu Frantziarrean, bestalde, irakurri dugunaren arabera ez dago garbi zenbat maila igo daitezkeen edo ez da legez, bederen, zehazten. Hona hemen azken boladan eman dituzten orientabideak\n← AGH ikasleen guraso eta irakasleendako aholkuak Nazioarteko jardunaldiak-Tenerife →


Ekintzaileei bideratutako tailerrak | danbolin\nEkintzaileei beraien ibilbide profesional berrian lagunduko dieten bi formakuntza antolatu dira\nIzen emate epea zabaldu da\nProiektu ekintzaile bat martxan jarri nahi duzu? IDEIATIK ENPRESARA tailerretan izen emateko epea zabalik da.\nLanzituz programaren barruan negozio bat ireki nahi duten ekintzaileei bideratutako bi formakuntza antolatu ditu Iraurgi Berritzenek. Lehenengoan, enpresak Ogasunarekiko dituen betebeharrak eta nola egin behar dituen hiruhileko aitorpenak ikusiko dira. Horrez gain, ekintzaileak Gizarte Segurantzarekiko dituen estaldurak ezagutuko ditu. Bigarren formakuntzan, enpresa ezagutara eman eta promozionatzeko dohaineko online erremintak ezagutu dira. Besteen artean, Canva (eskuorriak, kartelak…diseinatzeko programa), Mailchimp (email promozionalak egin eta bidaltzeko programa), Google My Business (Googleen bilatzaileetan agertzeko enpresaren fitxa sortuko da). Sare sozialek ere izango dute beren lekua formakuntzan, berauen erabilpena eta egin daitezen ekintzak ezagutuz.\nFormakuntzak martxoan abiatuko dira eta izen emate epea zabalik da. Daten eta ordutegiaren inguruko informazio gehiago: https://labur.eus/Z9aYh\nPrevious Article Inauterietako egitaraua, prest\nNext Article Aste Santurako udalekuak antolatu dituzte Sastarrainen